text:
Ni gauna ko ni na lomani Koya kina, vakararavi Vua, vakadinati Koya, ka muri Koya, ko ni na vakila na Nona loloma kei na veivakadonui.
E dua na dauvolaitukutuku ni dua na mekasini rogo mai Brazil a vakadikeva tiko na Lotu me vakarautaka kina e dua na itukutuku mata ni davui.1 A vakadeuca na noda ivakavuvuli ka laki sikova sara na koronivuli ni kaulotu vata kei na veivale ni veivukei raraba ni tamata. A veivosaki kei ira na veitokani ena Lotu kei ira talega era sega ni veitokani kina. Ena neirau veivakatarogi, e vaka me veilecayaki vakaidina o dauvolaitukutuku oqo ena nona taroga, “Me rawa vakacava ni dua e kaya ni dou sega ni Lotu Vakarisito?” Au kila ni tukuna tiko o koya na Lotu, ia e vaka meu sa moica na taro me sa baleti au ga, kau a tarogi au lo kina, “Au vakaraitaka tiko beka ena noqu bula niu lomana ka dina tiko vua na iVakabula?”
A tarogi ira kina na Farisi o Jisu, “A cava dou lewa ena vuku i Karisito?”2 Ena iotioti ni lewa, na noda cakacaka yadudua vakatisaipeli ena sega ni laki lewai mai vei ira na itokani se meca. Ia, a kaya kina o Paula, “Ni da na tu kecega e na mata ni itikotiko ni veilewai ni Kalou.”3 Ia ena siga o ya na taro ena tarogi vei keda yadua ena vaka oqo, “Na cava na nanuma i Karisito baleti au?”
Ia ena Nona loloma vei ira na kawatamata kecega, ena yalo ni veivunauci sa vakatokai ira kina o Jisu, eso era tiko volivoliti Koya mera dauveivakaisini,4 lialia,5 kei ira sa dau kitaka na ivalavala ca.6 Ena yalo ni duavata sa vakatokai ira kina eso o Jisu mera gone ni matanitu7 ka rarama kei vuravura.8 Ea yalo sega ni veivakadonui a vakatokai ira kina eso me ra tamata mataboko9 ka sega ni vua.10 E vakacaucautaki ira eso mera yalosavasava11 ka viakania ka viagunuva na ivalavala dodonu.12 A tagicaki ira eso e sega na nodra vakabauta13 kei ira sa vakavuravura,14 ia kivei ira eso sa dokai ira ni ra sa tamata digitaki,15 tisaipeli,16 itokani.17 Eda sa qai dui taroga, “Na cava na nanuma i Karisito baleti au?”
E vakatoka kina o Peresitedi Thomas S. Monson na noda gauna oqo me gauna ni gole tani “[mai na veika vakayalo … [vata kei ] na cagi ni veisau [e viko] wavokiti keda vata kei na ivakarau ni bula ni tamata sa [yaco tikoga] me takali tani tiko e matada.”18 Sa yaco tiko oqo na kena sa tubu tikoga na tawavakabauti kei na vakanadakui ni Karisito kei na Nona ivakavuvuli.
Ena ituvaki yavavala vakaoqo, eda sa rekitaka tiko ni da sa tisaipeli i Jisu Karisito. Eda sa raica tiko na liga ni Turaga ni tiko volivoliti keda tu. Sa tuvanaki vakavinaka tu e matada na keda icavacava. “Ia sai koya oqo na bula tawamudu,” a masu o Jisu, “me ra kilai kemuni na Kalou dina duadua ga, kei Jisu Karisito ko koya ko ni a tala mai.”19 Na bula vakatisaipeli ena gauna oqo ni kemu icavacava ena yaco me idole dokai ki na veigauna tawamudu.
Na itukutuku eda sa mai rogoca ena koniferedi oqo sa noda ivakatakilakila veidusimaki mai vua na Turaga ena noda ilakolako ni bula vakatisaipeli. Ni da sa mai vakarorogo tiko ena rua na siga oqo, ka masuta tiko na veidusimaki vakayalo, kei na noda vulica ka masulaka na veitukutuku oqo ena veisiga ni mataka, ena vakalougatataki keda na Turaga ena veidusimaki kivei keda yadudua ena isolisoli ni Yalo Tabu. Na veiyalo vakaoqo ena muataki keda sara yani vakavoleka vua na Kalou, veivutuni, talairawarawa, vakabauta, kei na veivakabauti. Ena sauma mai na iVakabula na noda cakacaka ena vakabauta. “Kevaka sa lomani au e dua na tagane [se yalewa], ena talairawarawa ki na noqu vosa: ena qai lomani koya ko Tamaqu, ia keirau na lako mai kivei koya, ka tiko ga vua.”20
Na kaci nei Jisu “Mo lako mai, mo muri au”21 e sega walega ni baleti ira sa vakarau tu mera laki veisisivi ena Olympics vakayalo. Na kena dina, na bula vakatisaipeli e sega mada ga ni ka ni veisisivi, ia e dua na veisureti ki na tamata kecega. Na noda ilakolako ni bula vakatisaipeli e sega ni cawi wavoki ena rara ni veitau, ka sega talega ni rawa ni vakatauvatani sara ki na dua na cici balavu. Na ka dina oqo e dua na ilakolako ni tawa vanua ni bula taucoko ki na dua na vuravura vakasilesitieli.
Na nona veisureti sa veikacivi tiko ki na ilesilesi ena veisiga. E kaya o Jisu: “Kevaka dou sa lomani au, dou talairawarawa ki na noqu vunau.”22 “Kevaka e dua sa via muri au, me kakua ni muria na lomana, ia me colata ga na nona kauveilatai, ka muri au.”23 Eda na sega beka ni vinaka tu ga ena veisiga yadudua, ia kevaka meda tovolea tikoga yani, sa vakataucokotaki tu ena veisureti i Jisu na veivakayaloqaqataki kei na inuinui: “Dou lako mai vei au, koi kemudou vakayadua ga sa oca ka colata nai colacola bibi, ia kau na vakacegui kemudou.”24
Ena veivanua cava ga ko lako voli kina ena nomu bula vakatisaipeli, ko sa mua tiko ena salatu dodonu, na salatu ki na bula tawamudu. Sa rawa meda veilaveti ka veivaqaqacotaki vakaikeda ena veisiga cecere ka bibi sa tu mai liu. Se cava ga na veika dredre ena tadravi keda mai, na noda malumalumu, se na veika tawa rawai e volivoliti keda, meda sa vakabauta ga na Luve ni Kalou, ni a kaya, “Sa rawarawa na ka kecega vua sa vakabauta.”25
Meu wasea mada e rua na ivakaraitaki ni cakacaka ni bula vakatisaipeli. Na kena imatai mai na bula nei Peresitedi Thomas S. Monson, ni a vakaraitaki kina na kaukauwa ni loma vinaka rawarawa kei na ivakavuvuli i Jisu, “Ia ko koya sa uasivi cake vei kemudou me nomudou tamata ko koya.”26
Voleka ni 20 na yabaki sa oti, a vosa kina o Peresitedi Monson ena koniferedi raraba me baleta e dua na goneyalewa yabaki 12 e tauvi kenisa. A tukuna kina na nona yaloqaqa o goneyalewa kei na nodra loma vinaka na nona itokani mera kauti koya cake ki na Ulunivanua o Timpanogos ena lomai Utah.
Ena vica na yabaki sa oti au a sotavi Jami Palmer Brinton ka rogoca mai vua e dua tale na italanoa e duidui toka na kena irairai—na irairai ni veika a cakava vua o Peresitedi Monson.
A sotavi Peresitedi Monson o Jami ena Maji ni 1993, ni oti toka e dua na siga a tukuni vua ni dua na vuce e toka dela ni duruna imatau sa vuki totolo me sa kenisa ni sui. Ena veivuke nei tamana, a vakayacora o Peresitedi Monson na veivakalougatataki ni matabete, ka yalataka, “Ni na tiko ena yasamu imatau o Jisu kei na yasamu imawi me laveti iko cake.”
“Niu sa biuta na nona valenivolavola ena siga o ya,” a kaya o Jami, “Au a sereka e dua na baluni a vesu toka ena noqu wilijea ka solia vua. ‘O ni Totoka Duadua!’ a volai toka ena matanivola ramase.”
Ni vakayacori tiko vua na veiqaravi ni kemocerapi kei na veisele me vakabulai na yavana, a sega ni guilecavi koya o Peresitedi Monson. E kaya kina o Jami, “A vakaraitaka o Peresitedi Monson na ibalebale ni bula dina vakatisaipeli i Karisito. A laveti au cake o [koya] mai na rarawa ki na inuinui e cecere ka veivauci.” Ni oti e tolu na yabaki mai na imatai ni nodrau sota, a laki sotavi Peresitedi Monson tale o Jami, ena nona valenivolavola. Ni oti na nodrau veivosaki, a vakayacora o koya e dua na ka ena sega vakadua ni guilecava o Jami. Me vaka ga na nona dauveinanumi o Peresitedi Monson, a vakurabuitaki Jami ena nona solia lesu vua na baluni vata ga a solia vua ena tolu na yabaki sa oti. “O totoka duadua o iko!” a volai toka ena baluni. A maroroya toka ga o koya, ni kila ni na lesu tale yani o Jami ki na nona valenivolavola ni sa na vakabulai mai na kenisa. Ni oti e tinikava na yabaki mai na imatai ni gauna rau sota kina kei Jami, a vakayacora o Peresitedi Monson na nodrau vakamau o Jami Palmer kei Jason Brinton ena Valetabu e Salt Lake.27
Eda rawa ni vuli vakalevu sara mai na bula vakatisaipeli nei Peresitedi Monson. E dau vakananuma wasoma vei ira na Vakaitutu Raraba mera dau nanuma tiko na taro rawarawa oqo: “Na cava beka ena cakava o Jisu?”
A kaya o Jisu vei koya na turaga ni valenilotu, “Kakua ni yalolailai, vakadinata ga.”28 Na bula vakatisaipeli sai koya na vakadinati Koya tiko ena veigauna ni tiko vakacegu kei na vakadinati Koya tiko ena veigauna dredre, ena gauna ni noda rarawa kei na rere e vakamaravutaki duadua ga ni da sa vakadeitaka ni sa lomani keda o Koya ka sa dau cakava o Koya na veika sa yalataka.
E dua na gauna sa oti au a sotava kina e dua na matavuvale ka ivakaraitaki totoka ni ivakarau meda vakadinati Koya. Rau a tukuna vei au o Olgan kei Soline Saintelus mai Port-au-Prince, Haiti, na nodrau italanoa.
Ena ika 12 ni Janueri, 2010, a cakacaka tiko o Olgan ka a tiko o Soline e valenilotu ena gauna a cakuvu kina e dua na uneune levu e Haiti. Ena gauna oqo ratou a tiko na luvedrau e tolu, Gancci, yabaki lima, Angie, yabaki tolu, kei Gansly, yabaki dua, e nodratou itikotiko vale saumi kei na dua na itokani.
E vakaitamera na vakacacani ni vanua kecega. O ni na nanuma tiko, ni ra a mate kina e tini ka udolu na tamata ena Janueri o ya mai Haiti. Rau a qai cici yani ena nodrau igu taucoko o Olgan kei Soline ki na nodrau vale saumi vei iratou na luvedrau. Sa kasura vakadua na vale saumi tabatolu e ratou tiko kina na matavuvale Saintelus.
Ratou a sega ni dro rawa na gone. Sa sega ni vakayacori rawa na veivueti ki na dua na valelevu sa kasura tu vakadua.
Rau a kaulotu tudei talega o Olgan kei Soline Saintelus ka rau a vakamau ena valetabu. E rau vakadinata na iVakabula kei na Nona yalayala vei rau. Ia sa mai kavoro na utodrau. Rau sa tagi lagalaga.
A kaya vei au o Olgan ena nona gauna butobuto duadua sa tekivu me masu. “Tamaqu Vakalomalagi ke vakakina na lomamuni, ke dua wale mada ga na luvequ se bula tiko, ni yalo vinaka, ni yalo vinaka vukei keitou.” A lako wavokita vakavica vata na valelevu oqo, ka masu me vakauqeti vakayalo. Era saga o ira na vakaitikotiko e kea mera vakacegui koya ka vukei koya me ciqoma ga ni ra sa mai vakaleqai na luvena. E tomana tikoga o Olgan me lako wavokita tiko na icaca ni valelevu sa kasura ena vakanuinui tiko, kei na masu. A qai yaco vakasauri e dua na ka veivakurabuitaki. A rogoca o Olgan ni vaka me voqa vakayawa mai na tagi ni dua na gonelailai. Oqo na tagi nei luvena.
Era a kekeli vakaukauwa ena icaca ni vale me vica vata na auwa o ira na vakaitikotiko e kea, ka ra solibula kina. Ena butobuto ni bogi, ni rogo tiko na vadugu kaukauwa ni ituki kei na jisili, era a rogoca na dauveivueti e dua tale na voqa. Era a muduka na nodra kelikeli ka vakarorogo. Era a sega ni vakabauta na veika era sa rogoca. A voqa ni dua na domo ni gone—ka lagasere tiko. A qai kaya e muri o Gancci yabaki lima ni kila ni na rogoci koya o tamana kevaka me na lagasere. Ena bibi dina ni vurumeme ni valevatu ka na rawa me vakavuna me laki musuki laivi kina na ligana, a lagata tiko o Gancci na nona sere taleitaki, “Au Luve ni Kalou.”29
Ni toso na gauna ena lomaloma ni buto, mate, kei na nuiqawaqawa baleti ira e vuqa tale na luvena tagane kei na luvena yalewa talei na Kalou e Haiti, a yaco e dua na cakamana vei iratou na matavuvale Saintelus. E ratou a vueti bula o Gancci, Angie, kei Gansly mai na ruku ni valelevu a yanaraki vakadua e ra.30
Na cakamana ena sega ni dau yaco vakatotolo mai. Ena so na gauna eda vakataroga vakabibi se cava e sega ni yaco kina e ke ena gauna oqo na cakamana keitou a masulaka tiko vagumatua. Ia ni da vakararavi tikoga vua na iVakabula, ena yaco mai na caka mana sa yalataki tu. Ena bula oqo se ena kena e tarava, ena vakavinakataki na ka kecega. E kaya na iVakabula: “Me kakua ni rarawa na lomamudou, se rere.”31 “Dou na kunea e vuravura na rarawa: ia mo dou vakacegu; au sa vakamalumalumutaki vuravura.”32
Au vakadinadinataka ni gauna ko ni na lomani Koya kina, vakararavi Vua, vakadinati Koya, ka muri Koya, ko ni na vakila na Nona loloma kei na veivakadonui. Ko ni na taroga, “Na cava na nanuma i Karisito baleti au?” ko na kila ni ko sa Nona tisaipeli; ko ni sa Nona itokani. Mai na Nona loloma veivueti ena vakayacora vei iko na veika ko sega ni cakava rawa vakai iko.
Eda sa waraka vagumatua tiko oqo na itinitini ni vosa ni noda parofita lomani. A tabaki o Peresitedi Thomas S. Monson me dua na iApositolo ni Turaga o Jisu Karisito ena gauna au se yabaki 12 tiko kina. Sa sivia oqo na 48 na yabaki na noda sa vakalougatataki meda rogoca tiko na nona vakadinadinataki Jisu Karisito. Au sa vakadinadinataka ni sai koya na iliuliu ni iApositolo ni iVakabula ena vuravura oqo.
Ena loloma levu kei na veidokai vei ira na vuqa na tisaipeli i Jisu Karisito era sega ni lewe ni Lotu oqo, ena yalo malumalumu eda sa vakaraitaka raraba kina ni ra sa tadu lesu mai na agilosi ki vuravura ena noda gauna oqo. Sa vakalesuimai na Lotu i Jisu Karisito, ena kaukauwa, cakacakatabu vakalotu, kei na veivakalougatataki mai lomalagi. Na iVola i Momani sa dua tale na ivakadinadina kei Jisu Karisito.
Au vakadinadinataka ni o Jisu Karisito na iVakabula kei vuravura. A vakararawataki ena vuku ni noda ivalavala ca ka a tucake tale ena ikatolu ni siga. Sa tucake tale o Koya. Ena dua na siga mai muri, ena tekiduru na duru kecega ka vakatusa na yame kecega ni sai Koya na Karisito.33 Ena siga o ya, eda na sega ni kaya kina, “Era sa vakadonui au beka na tamata niu sa Vakarisito?” Ena gauna o ya, eda na raici Koya vagumatua ga, ka umanaki na yaloda ena taro, “Na cava na nanuma i Karisito baleti au?” E bula tiko o Koya. Sa noqu ivakadinadina oqo ena yaca i Jisu Karisito, emeni.
Vakaraitaka na Veiyavuduri
-
1. Raica na Andre Petry, “Entre a Fé e a Urna,” Veja, Nove. 2, 2011, 96.
-
2. Maciu 22:42.
-
3. Roma 14:10.
-
4. Raica na Maciu 6:2.
-
5. Raica na Maciu 23:17.
-
6. Raica na Maciu 7:23.
-
7. Raica na Maciu 13:38.
-
8. Raica na Maciu 5:14.
-
9. Raica na Maciu 15:14.
-
10. Raica na Maciu 13:22.
-
11. Raica na Maciu 5:8.
-
12. Raica na Maciu 5:6.
-
13. Raica na Maciu 17:17.
-
14. Raica na Joni 8:23.
-
15. Raica na Joni 6:70.
-
16. Raica na Joni 13:35.
-
17. Raica na Joni 15:13.
-
18. Thomas S. Monson, “Stand in Holy Places,” Liaona, Nove. 2011, 83, 86.
-
19. Joni 17:3.
-
20. Joni 14:23.
-
21. Luke 18:22.
-
22. Joni 14:15.
-
23. Luke 9:23.
-
24. Maciu 11:28.
-
25. Marika 9:23.
-
26. Maciu 23:11.
-
27. Jami Brinton, ivola vei koya e vola, 27 ni Janu., 2012.
-
28. Mark 5:36.
-
29. “Au Luve ni Kalou,” Nodra iVolanisere na Lalai, 2–3.
-
30. Mai na dua na veitalanoa kei Olgan kei Soline Saintelus ena ika 10 ni Fepe., 2012; raica talega na Jennifer Samuels, “Boy Sings Primary Songs until Rescued in Haiti,” iTukutuku ni Lotu, 30 ni Janu., 2010.
-
31. Joni 14:27.
-
32. Joni 16:33.
-
33. Raica na Roma 14:11.


c: text/html

text:
1Kemuni na veiwekani, au sa gadreva mai na vu ni yaloqu taucoko ka masulaka vua na Kalou me ra vakabulai kece na kai noqu. 2Au sa rawa ni vakadinadinataka ni ra sa dau gumatua dina sara e na nodra qarava na Kalou, ia e sega ga ni maucokona vinaka sara na nodra kila me dodonu kina na nodra veiqaravi. 3Era se sega ni kila na sala e vakadonui ira kina na tamata na Kalou, ia era sa dau qara ga na nodra sala vaka i ira; ka ra sa mani sega kina ni vakamuria na sala sa dau veivakadonui kina na Kalou. 4Ka ni sa mai vakaotia na cakacaka ni Lawa ko Karisito; a sa yaco kina me ra vakadonui mai vua na Kalou ko ira kece ga era sa vakabauta. 5Sa i koya oqo na ka e a vola ko Mosese me baleta na nona veivakadonui na Kalou e na noda muria na Lawa: “Na tamata e vakayacora na ka e vakarota na Lawa e na bula kina.” 6Ia sa i koya oqo na ka e kainaki me baleta na noda vakadonui mai vua na Kalou e na vuku ni vakabauta: “Kakua ni kaya e lomamu, Ko cei e na lako cake ki lomalagi?” (Koya me la'ki kauti Karisito sobu mai.) 7“Kakua tale ga ni kaya, Ko cei e na lako sobu ki bulu?” (Koya me la'ki kauti Karisito cake tale mai na mate.) 8Sa i koya oqo na ka e kaya, “Sa tu volekati iko na vosa ni Kalou, sa tu sara ga e na gusumu kei na lomamu” -ia sa i koya ko ya na i tukutuku ni vakabauta keitou sa vunautaka. 9Kevaka ko na vakatusa e gusumu, ni sa Turaga ko Jisu, ka vakabauta e vu ni yalomu ni sa vakaturi koya cake tale mai na mate na Kalou, ko na vakabulai. 10Ni sa wilika na Kalou me dodonu na tamata e na vuku ni vakabauta ni yalona, ka sa vakabulai ko koya e na vuku ni vakatutusa ni gusuna. 11Ni sa kaya na i Vola Tabu, “Ko koya sa vakabauti koya e na sega ni vakamaduataki.” 12Oqo e da sa okati kece kina na tamata, ka ni sega na kedra duidui na Jiu kei ira na kai matanitu tani. Sa dua ga na noda Turaga na tamata kece ga ka sa vakalougatataki ira vakalevu era sa masu vua. 13Me vaka sa kaya na i Vola Tabu, “Ko ira yadua era masuta na yaca ni Turaga era na vakabulai.” 14Ia e na rawa vakacava me ra masu vua kevaka era sega ni vakabauta? Era na vakabauta rawa vakacava ke ra sa bera ni rogoca na i tukutuku? Era na rogoca rawa vakacava ke sega ni dua e la'ki vunautaka vei ira? 15Ka na la'ki vunautaka rawa vakacava vei ira na i tukutuku e dua na tamata ke sega ni talai? Ia me vaka e kaya na i Vola Tabu, “Sa lagilagi dina na nodra yaco mai ko ira era kauta mai na i Tukutuku Vinaka!” 16Ia era a sega ni ciqoma kece na i Tukutuku Vinaka; ka ni a kaya kina vaka i koya ko Aisea, “Kemuni na Turaga, ko cei e vakabauta na neitou i tukutuku?” 17Eda sa qai kila gona eke ni sa yaco na vakabauta e na vuku ni kena rogoci na i tukutuku, ka sa yaco mai na i tukutuku e na kena vunautaki na Karisito. 18Ia au taroga mada; e dina beka li ni ra a sega ni rogoca na i tukutuku? Sega, e sega ni dina, ka ni ra a sa rogoca ko ira me vaka ni a kaya na i Vola Tabu, “Na rorogo ni domodra sa yaco yani ki na veiyasa i vuravura kece ga; sa yaco na nodra vosa ki na i yalayala kei vuravura” 19Au sa qai taroga tale: Era a sega beka ni kila na Isireli? A i matai ni tamata me sauma na taro ko Mosese, ni a kaya e na vuku ni Turaga, “Au na vakavuna mo ni vuvutaka e dua na matatamata era sega ni dua na matanitu. Au na vakacudrui kemuni e na vukuna e dua na matanitu lialia.” 20Ia ko Aisea e a doudou cake sara e nona kaya e na vuku ni Turaga, “Era sa kunei au ko ira era a sega ni vakasaqarai au tiko, au sa rairai vei ira era a sega ni vaka tarogi au tiko.” 21Ia me baleti Isireli, e a kaya, “au sa dodoka tu na ligaqu ruarua e na siga taucoko ki na dua na matatamata dau talaidredre ka yalo kaukauwa.”
Copyright
Learn More

robotstxt: allowed

filter: keep


text:
1Au kerea mo ni vosoti au me'u tei vosa tiko mada me vaka na lialia. 2Au sa vuvutaki kemuni me vaka na vuvu vakalou. Au sa soli kemuni vei Karisito me vaka na watina savasava e dua na tagane. 3Ia na ka au leqataka sa i koya na nona a vakacalai Ivi na gata e na nona qaseqase; de na qai vakacalai tale ga na lomamuni mai na kena savasava kei na kena yalodina vei Karisito. 4Ni ko ni sa vakadonuya mo ni ciqoma e na marau na lako mai nei koya sa vunautaka e dua tani tale na Jisu mai na kena keitou a vunautaka. Ko ni sa ciqoma tale ga e dua tani tale na i tukutuku vinaka mai na kena ko ni a sa ciqoma. 5Au nanuma ni'u sega ni lailai sobu vei ira na i apositolo lasu oqori. 6E dina beka ni'u sega so ni matai e na vosa, ia sa tu vei au na vuku. Keitou sa vakamatataka na ka oqo vei kemuni e na veigauna kece ga kei na veisala kece ga. 7Au sega ni bau tukuna vei kemuni mo ni saumi au e na noqu vunautaka na i Tukutuku Vinaka vei kemuni. Au vakalolovirataki au mo ni torocake kina. E i valavala ca li ko ya? 8E na gauna au cakacaka tiko kina vei kemuni era colati au tiko na veivavakoso lewe ni lotu tale e so. E sega ni butako ko ya? 9Ia e na gauna au tiko kina kei kemuni au sega ni bau vakaoga e dua e na gauna au leqa kina, baleta ni ra sa kauta mai vei au na ka kece ga ko ira na wekada era lako mai Masitonia. Sa i koya gona au sa sega ni vakaoga e dua; ka'u na sega tale ga kina ni vakaogai kemuni e na dua na ka. 10Me vaka na dina i Karisito sa tu vei au, au na sega sara kina ni galu ni cibitaka na ka oqo e Kirisi taucoko. 11E na vuku ni cava? Ni'u sega beka ni lomani kemuni? Sa kila na Kalou na noqu lomani kemuni. 12Ia au na cakava tiko ga na ka au cakava tiko oqo, me'u tarovi ira kina na i apositolo tale e so me dua na yavu me ra vakalevulevui ira kina me ra kaya ni sa tautauvata na sala era cakacaka kina vata kei keitou. 13Era sa i apositolo vakailasu ko ira era vakaoqo, era sa tamata dauveivakaisini ka lasutaka ni ra i apositolo i Karisito. 14Sa sega ni ka veivakurabuitaki oqo. Ko Setani sara mada ga e rawa me vukici koya me vaka e dua na agilosi ni rarama. 15Sa sega kina ni ka veivakurabuitaki ke ra vukici ira na nona dauveiqaravi me ra vaka na i talatala ni valavala dodonu. Ia e na gauna mai muri era na taura ga na i sau dodonu ni nodra i valavala. 16Au sa baci kaya tale; me kakua ni dua e nanuma ni'u lialia. Kevaka ko ni nanuma ni vaka kina, mo ni okata mada ga me'u sa lialia ka me'u bau dokadokai au kina vakalailai. 17Ia na ka au tukuna tiko oqo, e sega ni ka e vinakata na Turaga me'u kaya, ia au dokadokai au me vaka na lialia. 18E vuqa na tamata era boletaka na veika vakavuravura, ia sa vaka tale ga kina ko i au. 19Ko ni sa vuku, ia ko ni sa vosoti ira tu na lialia e na marau. 20Ko ni vosota ke dua e vakabobulataki kemuni, se vakadravudravuataki kemuni, se coriti kemuni, se beci kemuni, se sabica na balumuni. 21Au kaya e na noqu madua, keitou rerevaka ni cakava na ka ko ya. Ia ke dua na tamata e via boletaka e dua na ka. Au sa baci vosa me vaka na lialia. Au na boletaka tale ga na ka vata ga ko ya. 22Era sa Iperiu li? Au sa Iperiu tale ga. Era sa luve i Isireli li? Au sa luve i Isireli tale ga. Era sa kawa li nei Eparaama? Au sa kawa tale ga nei Eparaama. 23Era sa i talatala beka li nei Karisito? Au vosa tiko me vaka e dua na lialia, ia au sa uasivi cake vei ira. Au cakacaka vakalevu cake, au biu vakalevu ki vale ni veivesu, au a kanakuita vaka vuqa sara, ka'u voleka ni mate e na vuqa sara na gauna. 24Era a vakanakuitataki au vakalima na Jiu ka tau vaka ya tolusagavulukaciwa. 25Era vakanakuitataki au vakatolu na kai Roma ka bau vakaviriki vakadua e na vatu. Au vosota vakatolu na kasa ni waqa, ka dua na siga ka dua na bogi na noqu ciri voli e na loma ni wasawasa. 26E na vuqa na noqu i lakolako au vakaleqai e na kena waluvu na veiuciwai, au vakaleqai mai vei ira na daubutako, mai vei ira na Jiu kei ira na kai matanitu tani, vakaleqai e na so na koro, e na manumanu kila e so, leqa e wasawasa kei ira na i tokani vakailasu. 27Au cakacaka ka sota kaya na veika dredre; e vuqa na gauna au sega kina ni moce, ka vaka vuqa na noqu via kana, ka viagunu. E vaka vuqa na kena dau sega tu vei au na kakana; vuqa na noqu sota kaya na liliwa kei na luvawale. 28Me kua mada ni wiliki na veika ko ya; e dua na ka sa bikai au e na veisiga sa i koya na noqu lomaleqataka na veisoqosoqo lewe ni lotu kece sara. 29Ke dua sa malumalumu, au sa vakaivotavota tale ga e na nona malumalumu. Ia ni dua sa bale ki na ca, au sa sinai e na rarawa. 30Ke dodonu me'u boletaka e dua na ka, au na boletaka na veika e vakaraitaka na noqu malumalumu. 31Sa kila ni'u sa sega ni lasu na Kalou na tama ni noda Turaga ko Jisu me vakavinavinakataki na yaeana ka sega ni mudu. 32Mai Tamasiko e a via vesuki au kina na kovana nei Arita na tui e yadrava tiko na koro ko Tamasiko. 33Ia au a qai vakatukutukutaki sobu e na dua na sova mai na dua na qara ni bai ni koro ka dro tani yani mai vua.
Copyright
Learn More


text:
Na levu ga ni noda gumatua ena sala vakalou kei na mamarau, na lailai ni rawa meda na veivutunitaka na ka ca mai muri.
Me baleta na Veivutuni
Keimami lomani kemuni Peresitedi Monson. Vinaka vakalevu na ivakaro raraba veivakauqeti ka itukutuku ni veigauna ni kena tara na veivaletabu vovou vata kei na cakacaka ni kaulotu. Ena vuku ni veika oqo, au vakabauta ena yaco mai na veivakalougatataki cecere kivei keda vakakina vei ira na itabatamata ena siga mai muri.
Kemuni na taciqu kei na ganequ lomani, noqu itokani lomani! Eda tamata kece. Au nuitaka ni sega ni dua ena kurabui kina.
E sega ni dua vei keda ena tu vakadede sara e vuravura. Sa noda vakaidina eso na veiyabaki vakamareqeti e vuravura, ia, ena kena raici tawamudu, e vakawale toka ga na sauriva ni mata.
Oti eda sa na qai biubiu. Na yaloda sa kau “ki na vanua sa vakarautaka vei ira na Kalou, o Koya ka buli [keda].”1 Sa biu sobu na yagoda ki na ibulubulu ka da sa biuta laivi tu mai na veika vakavuravura ena noda sa toso yani ki na vanua ka tarava, na noda vanua ni vakaitikotiko.
Ena noda gauna ni gone, e vaka me na sega ni mudu na bula. Eda nanuma ni sega ni vakaiyalayala na iwiliwili ni noda veisiga ni bula, kei na veisiga ki liu, ka vaka e dua na gaunisala tadodo ka sega ni vakaiyalayala e matada.
Ia, na noda qase cake tikoga mai, na levu talega ni noda raivuki ka kurabuitaka tiko na kena lekaleka wale sara na gaunisala oya. Au kurabui ena kena rawa ni toso vakatotolo sara na yabaki. Ena kena lakovi tiko mai, eda tekivu vakananuma sara na veidigidigi eda a cakava kei na veika eda a vakayacora. Ena gauna vata oqori, eda nanuma kina e vuqa na gauna vinaka ka dau luvuci ka reki vakakina na lomada. Ia eda nanuma talega na veivutuni—na veika eda diva ke rawa ni da lesu tale ka veisautaka.
A kaya e dua na nasi ka dau qaravi ira na tauvimate ka ra sa vakarau mate ni dau taroga vakawasoma e dua na taro rawarawa vei ira.
Ena dau taroga, “e tu beka e so na ka o veivutunitaka?”2
Na voleka yani ki na iotioti ni siga ni bula vakavuravura e dau vakamakaretaka na vakasama, ka kauta mai na titobu ni rai kei na matau ni vakanananu. Ia ni ra tarogi na tamata oqo me baleta na ka era veivutunitaka, era sa dau tukuna sara ga mai na lomadra. Era vakaraitaka na veika ena veisautaka kevaka walega me rawa ni lesu tale mai ko gauna.
Ena noqu vakasamataka na veika era kaya, au kurabui ena kena rawa ni dusimaki na noda bula ki na veika vinaka ni yavudei ni ivakavuvuli ni kosipeli i Jisu Karisito, ke da vakayacora.
E sega ni dua na ka vuni me baleta na ivakavuvuli ni kosipeli. Eda sa vulica ena ivolanikalou, eda sa veivosakitaka ena Wilivola ni Sigatabu, ka da sa rogoca vakawasoma mai na itutu ni vunau. Na ivakavuvuli vakalou oqo kei na kedra yaga e vakadodonu sara tu ga ka matata; era totoka, titobu sara, ka kaukauwa; ka rawa vakaidina me ra vukei keda ena noda levea na veigauna ni veivutuni mai muri.
Au Gadreva Meu Vakayagataka E Levu Cake na Gauna vata kei ira na Tamata Au Lomana
E rairai na veivutuni kilai levu duadua era vakamacalataka na wawa mate sa ikoya na nodra diva mera a vakayagataka e levu cake na gauna kei ira era lomana.
Vakabibi o ira na turaga ena nodra dau osivaka raraba: “na nodra veivutunitaka vakalevu sara na nodra a dau vakayagataka vakalevu tu ga na nodra gauna e [veisiga] ena nodra … cakacaka.”3 E vuqa era sa calata na madigi mera taukena na ivakananumi kilai tani e dau yaco mai ena vakayagataki ni gauna vata kei na matavuvale kei na itokani. Era sa calata na vakatorocaketaki titobu ni isema vata kei ira ka ra vakaibalebale vakauasivi duadua kivei ira.
E sega li ni dina na noda sa dau osooso tu ga? Ka, sa ka ni rarawa dina meda tukuna, ni da dau tokara tu vakaitoka ni yaca vakaturaga na noda bula osooso, me vaka e dua na rawa-ka se ivakaraitaki ni noda bulataka tiko e dua na bula cecere sara.
Sega ni dina beka oya?
Au nanuma na noda Turaga ka iVakaraitaki, o Jisu Karisito, kei na Nona bula lekaleka ena kedra maliwa na tamata mai Kalili kei Jerusalemi. Au tovolea meu raitayaloyalotaki Koya ni vakusakusa tiko ki na soqoni se veitavi eso me qaravi me rawati kina e dua na ituvatuva ni veika bibi me vakacavari vakavinaka.
Au sega mada ni raica rawa.
Me kena isosomi, au raica na yalololoma kei na veikauwaitaki ni Luve ni Kalou ena bula vakainaki ni veisiga yadua. Ena Nona veimaliwai vata kei ira era tu wavoliti Koya, era vakila nodra vakabibitaki ka lomani. A kila o Koya na kedra yaga vakalou o ira na tamata a sotavi ira. A vakalougatataki ira, qaravi ira. A laveti ira cake ka vakabulai ira. A solia vei ira na isolisoli vakamareqeti ni Nona gauna.
Ena noda gauna, sa rawarawa meda lasutaka walega na noda vakayagataki gauna tiko vata kei ira tale eso. Ena noda tabaka ga e dua na itabataba, sa na rawa kina meda “sema” vata kei na udolu na “itokani” ka sega mada ga ni veirai kei na dua bulu vei ira. Na Tekinoloji e rawa me dua na ka veivakurabuitaki, ka sa yaga vakaidina sara ga keda veiyawaki kei ira na noda daulomani. Keirau tiko vakayawa sara vakaveiwatini mai vei ira na lewe ni neirau matavuvale vakamareqeti; ka dau vakila oya. Ia, au vakabauta ni da sega ni mua tiko ena sala dodonu, vakayadua se vakaisoqosoqo, ni da veitaratara kei ira na noda matavuvale se itokani vakavuqa ena talanoataki ni itaba lasa, veitavi lalai, se na noda semai ira na noda daulomani ena mataveilawa ni Initaneti. Au nanuma ni tiko na vanua me baleta na mataqali itaviqaravi vakaoqo, ia na cava na balavu ni gauna eda vakatara me vakayacori tiko kina? Kevaka eda sega ni solia na keda ituvaki vakamareqeti duadua kei na gauna tawawasei kivei ira era bibi vakaidina sara vei keda, eda na veivutunitaka ena dua na siga.
Meda sa walia mada ena noda vakamareqeti ira eda lomana ena noda tiko tikivi ira ga, ka vakayagataki gauna vakaibalebale vata kei ira, ka bucina cake vata eso na balolo ni vakanananu vivinaka.
Au Diva Meu a Rawa ni Yacova na veika Au Rawa ni Rawata.
E dua tale na veivutuni era vakamacalataka na tamata sa ikoya na nodra sega ni yaco mera vaka na tamata era vakila ni rawa ka dodonu mera vaka. Ena nodra vakasamataka na nodra bula, era kila ni ra sega ni vakayacora na veika e rawa ni ra rawata, ni sa rui levu na ka era biu tu ka sega ni caka.
Au sega ni vosa tiko eke ena kena tosoi cake na rawati ni rawa-ka ena noda dui veimataqali cakacaka. Na toso ki liu oqori, veitalia ga na vakaitamera ni kena irairai ena vuravura oqo, e sega sara ga ni levu na kena iwiliwili ena ilakolako cecere tawamudu e waraki keda tu.
Ia, au vosa tiko ena noda yaco me tamata ka vinakata na Kalou, na Tamada Vakalomalagi, meda vakataka.
Eda yaco mai ki na vuravura oqo, me vaka e kaya na serekali, “sala ni o lagilagi”4 mai na dua na yalava ni bula mai liu.
E raica rawa na Tamada Vakalomalagi na ka eda rawa vakaidina ni yacova. E kila o Koya na veika e baleti keda ka da sega tu ni kila o ikeda vakaikeda. Ena noda gauna ni bula e vakauqeti keda o Koya meda vakayacora na inaki ni noda a buli ena vuravura oqo, meda bulataka na bula savasava, ka lesu yani ki na Nona iserau.
Na cava na vuna, eda vakayagataka kina vakalevu na noda gauna kei na noda icegu ena veika era sega ni tudei, sega na betena, ka sa rui vovodea? Eda besetaka li meda raica na lialia ni kena tovolei me vakayacori se rawati na veika e sega ni yaga ka vakalekaleka wale ga?
E sega beka vei keda na yalomatua meda “kumuna vata na [nomudou] iyau mai lomalagi, sa sega ni vakacacana kina na sarasara se na veveka, a sa sega ni ravabasuka kina na daubutako me butakoca”?5
Meda cakava vakacava oqo? Mai na noda vakamuria na ivakaraitaki ni i Vakabula, semati vata Nona ivakavuvuli ki na noda bula ni veisiga, ka lomana vakaidina na Kalou kei ira na noda itokani.
Eda na sega ni rawa ni cakava oqo ena noda yarataka na yavada, vakadigoca na kaloko se kudruvaka na veika me caka ena sagai ni bula vakatisaipeli.
Me baleta na bulataki ni kosipeli, e sega ni dodonu meda vaka na gonetagane ka tonia na itaukuku ni yavana ena wai qai kaya ni a lai sisili. Ni da luvena tagane ka luvena yalewa na Tamada Vakalomalagi, sa rawa meda rawata e levu cake sara na ka. Ena vuku ni ka oqori, na inakinaki vinaka era sa sega ni rauta. E dodonu meda cakava. Se bibi cake sara, e dodonu meda yaco meda vaka na ka e vinakata vei keda na Tamada Vakalomalagi.
Sa vinaka na noda dau wasea na noda ivakadinadina ni kosipeli, ia e vinaka cake na noda ivakaraitaki bula ni kosipeli sa vakalesui mai. Na noda nuitaka vakalevu meda yalodina ki na noda veiyalayalati e vinaka—ia ni da yalodina ki na veiyalayalati tabu, oka kina na bula savasava, saumi ni noda ikatini kei na isolisoli eso, vakamuri ni Vosa ni Vuku, ka qaravi ira era leqa tu—e vinaka cake sara. Na kacivaki ni noda na vakayagataka vakalevu cake na gauna ena masumasu vakamatavuvale, vulici ni ivolanikalou, kei na taucoko ni itaviqaravi vakamatavuvale e vinaka; ia na kena bulataki vakadodonu na veika oqo ena kauta mai na veivakalougatataki vakalomalagi ki na noda bula.
Na bula vakatisaipeli sa ikoya na sasagataki ni vakarokoroko kei na mamarau. Sa ikoya na sala ki na noda ituvaki ni bula vinaka duadua kei na marau.
Ia, meda sa nakinaki, meda muria na i Vakabula ka cakacaka vagumatua meda yaco meda vaka na tamata eda a buli meda vaka. Meda vakarorogo ka talairawarawa ki na veivakauqeti ni Yalo Tabu. Ni da vakayacora vaka kina, ena vakaraitaka vei keda na Tamada Vakalomalagi na veika eda se bera tu ni kila me baleti keda. Ena vakacaudreva o Koya na sala eliu ka tadolava na matada meda raica na veitaledi eda sega tu ni kila se nanuma eda taukena.
Na levu ga ni noda gumatua ena sala vakalou kei na mamarau, na lailai ni rawa meda na veivutunitaka na ka ca mai muri. Na levu ga ni noda vakararavi ki na loloma ni iVakabula, na levu ni noda na vakila ni da sa tiko ena sala e gadreva taumada vei keda na Tamada Vakalomalagi.
Au Diva Meu A Se Bula Marau Cake ga Vakalevu
E dua tale na veivutuni vei ira era kila ni ra sa vakarau mate e rawa me veivakurabuitaki sara. Era diva mera a dau vakamarautaki ira vakalevu cake.
Dau vakawasoma na noda dau sikalutu ena veivakacalai ni so na ka e rawa ni da yacova yani ka na kauta mai vei keda na marau: ituvaki vinaka cake ni matavuvale, ituvaki vinaka cake vakailavo, se na itinitini ni dua na bolebole ni veivakatovolei.
Na noda sa qase tiko ga mai, na levu ni noda railesuva ka kila ni sega sara ga na betena se me vakatulewataka na noda mamarau na ituvaki e tautuba.
Sa ka bibi ga o keda. Sa vakatau vei keda na noda mamarau.
O iko vata kei au na itinitini ni vakatulewa ena nodaru dui bula mamarau.
O au kei na watiqu o Harriet, keirau dau taleitaka na vodo basikeli. E ka taleitaki ni da tu e tautuba ka marautaka na totoka ni veika bula. E tu ga na neirau sala taleitaki ni vodo basikeli, ia keirau sega ni kauwaitaka vakalevu sara na yawa ni vanua keirau lakova se na totolo ni neirau toso me vakatauvatani kei ira na dauvodo basikeli tale eso.
Ia, au dau nanuma ena so na gauna ni dodonu me keirau dau bau veisivisivi toka. Au nanuma ni keirau na rawata na gauna vinaka ena neirau vodo vakatotolo cake, kevaka wale ga keirau cakacaka vakaukauwa tale vakalailai. Ka so na gauna au cakacala vakalevu niu dau vakalasikata na vakasama oqo vua na watiqu totoka.
Na nona ciqoma na mataqali vakatutu vakaoqo e dau veinanumi, matata sara, ka vakadodonu. E matadredredre ka kaya, “Dieter, daru sega ni veisivisivi tiko, oqo e dua na ilakolako. Marautaka na kena gauna.”
E dina sara o koya!
So na gauna ena bula oqo, eda sa rui dau vakanamata vakalevu ki na icavacava ni laini ka da calata na rekitaki ni kena ilakolako. Au sega ni dau vodo basikeli vata kei na watiqu baleta na noqu nanamaki talei ki na kena icavacava. Au vodo baleta na ka au lakocuruma ena noqu tiko vata kei koya e dau kamikamica ka taleitaki.
E sega beka ni ka lialia na noda dau vakase-va na gauna kamikamica ka rekitaki eda sotava oti baleta na noda dau kauwaitaka vakawasoma na gauna era na cava kina?
Eda dau vakarorogo li ki na ivakatagi totoka ka waraka na kena rorogo me seyavu yani meda qai vakatara ni da taleitaka vakaidina? Sega. Eda vakarorogo ka sema ki na rorogo yadua, moimoi ni vakatagi kei na malaude ni kena vakayagataki.
Eda dau masu li ena cavuti ga ni “emeni” se na nanumi ga ni kena icavacava? E sega sara. Eda masu me rawa ni da voleka ki vua na Tamada Vakalomalagi, meda ciqoma Nona Yalotabu ka vakila na Nona loloma.
E sega ni dodonu meda waraka meda qai marau ena gauna eda yacova kina eso na lalawa-ka mai liu, ka qai kila ni marau e wavoliti keda tu ga—ena gauna taucoko! E sega ni inaki ni bula me qai dau taleitaki ga ni sa cava. “Oqo na siga sa lesia ko Jiova … ,” vola na Daunisame. “Eda na reki ka marau kina.”6
Kemuni na taciqu kei na ganequ, veitalia se vakacava na keda ituvaki, veitalia na noda bolebole se veivakatovolei, sa tu eso na ka ena veisiga yadua meda marautaka vakalevu ka da karona. Era tu eso na ka ena veisiga yadua me kauta mai na vakamuduo kei na reki kevaka walega eda na raica ka taleitaka.
De dodonu beka meda rai vakalailai ena matada ka vakalevu cake ena yaloda. Au taleitaka na cavuvosa: “E dua e raica sara vakamatata ena lomana walega. E sega ni raica na mata e dua na ka e yaga.”7
Eda sa vakaroti meda “vakavinavinakataka na ka kecega.”8 E sega beka ni vinaka cake meda raica e matada kei na lomada na veika lalai mada ga e rawa ni da vakavinavinakataka, mai na kena vakalevulevui na veisaqasaqa ena ituvaki ni gauna oqo?
A yalataka na Turaga, “Ia ko koya sa vakavinavinakataka na ka kece ga sa soli vua, ena vakalougatataki; ia ena soli vua na veika kece ga e vuravura; ia ena yadrau ka sivia.”9
Kemuni na taciqu kei na ganequ, ena vakaitamera ni veivakalougatataki ni Tamada Vakalomalagi, na Nona lomasoli ena yavu ni veivakabulai, na dina vakalou ni vakalesuimai ni kosipeli, kei na totoka e vuqa ena ilakolako vakayago oqo, “e sega li ni kilikili me datou marau?”10
Meda sa nakita meda marau se cava ga na keda ituvaki.
Ena iNakinaki
Ena dua na siga eda na taura na ikalawa sega ni levei rawa ka takoso mai na vuravura oqo ki na kena e tarava. Ena dua na siga eda na railesuva na noda bula ka lomatarotarotaka se a rawa ni da vinaka cake, vinaka cake ena vakatulewa, se na vakayagataki vakayalomatua ni noda gauna.
Me levei eso na veivutuni titobu ni bula, e sa gadrevi me caka eso na inakinaki vakayalomatua nikua. Ia, meda:
- •
Saga vagumatua mo vakayagataka vakalevu na gauna vata kei ira eda lomana.
- •
Saga vagumatua me yaco mo rawa ni vakataka na tamata e vinakata na Kalou meda vakakina.
- •
Saga vagumatua mo kunea na marau, se cava ga na keda ituvaki.
Sa noqu ivakadinadina ni vuqa na veivutuni titobu ni mataka e rawa ni na tarovi ena nona vakamuri na iVakabula nikua. Kevaka eda sa ivalavala ca se caka cala—kevaka eda a cakava na veidigidigi ka da sa veivutunitaka tiko ena gauna oqo—sa tu na isolisoli vakamareqeti ni Veisorovaki i Karisito, ka na rawa kina meda vosoti. E sega ni rawa ni da lesuva tale na gauna ka veisautaka na ka sa oti, ia e rawa ni da veivutuni. Na iVakabula e rawa ni tavoya tani na wainimata ni veivutuni11 ka kauta tani na icolacola ni noda ivalavala ca.12 Na Nona Veisorovaki sa vakatarai keda meda biuta vakatikitiki na veika sa oti ka toso ki liu ena liga savasava, yalosavasava,13 kei na sasaga ni caka vinaka ka yaco vakabibi meda vinaka cake sara.
Io, sa toso vakatotolo sara tiko na bula oqo; sa seyavu vakatotolo tiko na noda veisiga; ka vakarerevaki mai o mate ena so na gauna. Ia, na yaloda ena bula tiko ga ka na qai semati ki na yagoda vakaturicake ena dua na siga, me ciqoma na lagilagi ni tawamate rawa. Au wasea na ivakadinadina bibi ni baleta na yalololoma i Karisito, eda na bula taucoko tale ka tawamudu. Me baleta na noda iVakabula ka Dauveivueti, ena dua na siga eda na kila vakaidina ka rekitaka na ibalebale ni vosa “ia sa vakaotia sara ko Karisito na bati gaga nei mate.”14
Na gaunisala ni kena rawati na noda ivotavota vakalou me vaka ni da luvena tagane ka luvena yalewa na Kalou sa ka tawamudu. Kemuni na taciqu kei na ganequ, kemuni na itokani lomani, sa dodonu meda sa tekivu lakova na gaunisala oya nikua; sa sega ni rawa meda vakawalena e dua na siga. Sa noqu masu ni da na sega ni waraka me yacova ni da vakarau mate meda qai vulica vakaidina meda bula. Ena yaca tabu i Jisu Karisito, emeni.
Vakaraitaka na Veiyavuduri
-
1. Alama 40:11.
-
2. Raica na Susie Steiner, “Top Five Regrets of the Dying,” Guardian, Feb. 1, 2012, http://www.guardian.co.uk/lifeandstyle/2012/feb/01/top-five-regrets-of-the-dying.
-
3. Bronnie Ware, in Steiner, “Top Five Regrets of the Dying.”
-
4. “Ode: Intimations of Immortality from Recollections of Early Childhood,” The Complete Poetical Works of William Wordsworth (1924), 359.
-
5. Maciu 6:20.
-
6. Same 118:24.
-
7. Antoine de Saint-Exupéry, The Little Prince, trans. Richard Howard (2000), 63.
-
8. Mosaia 26:39; ; raica tale ga na Vunau kei na Veiyalayalati 59:7.
-
-
10. Alama 26:35.
-
11. Raica Na iVakatakila 7:17.
-
12. Raica na Maciu 11:28–30.
-
13. Raica na Same 24:4.
-
14. Mosaia 16:8; raica talega na 1 Korinica 15:54.


text:
1Au sa qai raica, e dua na Lami sa tu cake tu e na ulunivanua ko Saioni, ka ra sa tu vata kaya e lewe 144,000 na tamata sa volai e na yadredra na yacana kei na yaca i Tamana. 2Au sa qai rogoca e dua na domo mai lomalagi e vaka na vakere ni savu ka vaka na domo ni kurukuru levu. E vaka na rorogo ni vakatagi era cakava na dau ni api ni ra qiria na nodra api. 3A ra sa lagata e dua na sere vou e na mata ni tikotiko vakaturaga kei na matadra na ka bula e va kei na matadra na qase. E sega ni dua e rawa ni vulica na sere koya, ko ira ga na lewe 144,000 era sa voli oti mai vuravura. 4Sa i ira oqo era sa sega ni vakadukadukalitaki ira e na yalewa, ni ra sa sega ni veiyacovi kaya e dua. Sa i ira oqo era sa dau muria na Lami e na veivanua kece ga e lakova. Sa i ira oqo era sa voli mai vei ira na tamata me ra i sevu vua na Kalou kei na Lami. 5Sa sega ni kune na lasu e na gusudra ka sa sega sara na nodra cala. 6Au sa qai raica e dua tale na agilosi, ni sa vuka tu e macawa, ka sa tu vua e dua na i Tukutuku Vinaka tawa mudu, me kacivaka vei ira era tiko e vuravura, ki vei ira kece ga na veimatanitu kei na veiyavusa, kei na veimataqali vosa kei na veimataqali tamata. 7Sa qai kaya e na domo levu ko koya, “Mo ni rerevaka na Kalou ka vakalagilagia, ni sa yaco mai na gauna ni nona veilewai. Mo ni cuva vei koya ka a buli lomalagi kei vuravura, na wasawasa kei na veivurevure ni wai!” 8Sa qai muria na i karua ni agilosi, ka kaya, “Sa bale! Sa bale ko Papiloni levu! O koya ka a vagunuvi ira kece ga na veimatanitu e na waini ni nona veigagadre dukadukali” 9Sa qai muri rau mai na i katolu ni agilosi ka sa kaya e na domo levu, “Kevaka e dua na tamata e qarava na manumanu kei na kena i vakatakarakara ka sa soli vua na i vakatakilakila e yadrena se ligana, 10sa gunuva tale ga ko koya na waini ni eudru ni Kalou, sa sova e na kena kaukauwa taucoko ka sega ni vakawai ki na bilo ni nona cudru! E na vakararawataki na tamata koya e na bukawaqa kei na sulifure e na matadra na agilosi yalosavasava kei na mata ni Lami. 11Sa kuvu cake na kubou ni buka era sa vakararawataki kina ka sega ni mudu. Era sa sega ni vakacegu rawa e na siga kei na bogi, ko ira era qarava na manumanu kei na kena i vakatakarakara, kei ira keee ga sa tiko vei ira na i vakatakilakila ni yacana.” 12Sa yaga kina me ra vosota tiko na tamata ni Kalou, ko ira era sa muria tiko na veivakaro ni Kalou ka ra sa yalodina tiko vei Jisu. 13Oti koya au sa qai rogoca e dua na domo mai lomalagi ni kaya, “Vola mada oqo: era sa kalougata ko ira era sa mate ni ra sa tu vata kei na Turaga, e na gauna oqo ka lako yani!” “Era sa kalougata dina!” sa kaya na Yalo Tabu. “Era sa vakacegu kina mai na nodra cakacaka, ka sa muri ira na nodra i valavala!” 14Au sa qai rai yani ka raica, e dua na o vulavula, ka dabe toka e delana e dua e vaka na i rairai ni tamata, e vakaisala tu e na i sala koula vakatui ka taura tu e dua na i sele ni tatamusuki gata sara. 15Sa qai curu mai ki tuba mai na vale ni Kalou e dua tale na agilosi ka kacivaka vei koya ka dabe toka e na dela ni o, “Vakayagataka na nomu i sele ni tatamusuki ka ia na tatamusuki, ka ni sa yaco mai na gauna ka sa matua vinaka tu na vuata kei vuravura!” 16Sa qai walilicaka na nona i sele ni tatamusuki ko koya ka dabe toka e na o ka tamusuka na vuata kei vuravura. 17Sa qai curu mai ki na tautuba ni vale ni Kalou sa tu mai lomalagi e dua tale na agilosi, ka sa taura tale tu ga ko koya e dua na i sele ni tatamusuki gata. 18Sa qai lako mai na i cabocabo ni soro e dua tale na agilosi, na agilosi sa lewa na bukawaqa; ka sa kaci vakadomoilevu vua na agilosi ka taura tiko na i sele ni tatamusuki ka kaya, “Vakayagataka na nomu i sele ka cebeta na veisoso ni vaini kei vuravura, ka ni ra sa dreu vinaka tu!” 19Sa qai walilicaka na nona i sele ni tatamusuki na agilosi ka cebeta na veisoso ni vaini kei vuravura, ka viritaki ira ki na davuke levu ni waini ni cudru ni Kalou. 20A sa butubuturaki na vua ni vaini e na davuke ni waini, e na i bili ni koro, ka sa dave na dra mai na davuke ni waini me tolu na drau na kilomita na kena balavu ka rua na mita na kena titobu.
Copyright
Learn More


text:
1Ia ni rau sa vosa tiko ga ko Pita kei Joni vei ira na tamata, era sa lako yani vei rau ko ira na bete, kei na i liuliu ni ovisa ni Valenisoro kei ira na Setoki. 2Sa duatani na nodra cudru e na vuku ni nodrau vakatavulici ira tiko na tamata, ka vunautaka tiko na tucake tale mai na mate me vaka sa vakadinadinataki e na tucake tale i Jisu. 3Era sa qai tauri rau, ka biuti rau ki na valeniveivesu me rau waraka na siga ka tarava, me vaka ni a sa karobo sara mai na vanua. 4Ia e lewe vuqa vei ira era a rogoca na i vunau koya era vakabauta; e rauta beka e lewe lima na udolu na kedra i wiliwili na tagane. 5Ia e na siga ka tarava era sa qai soqoni vata yani ki Jerusalemi ko ira na nodra i liuliu na Jiu kei ira na qase, vata kei ira na daunilawa. 6A ra sa bose vata kei Anasa na Bete Levu, kei Kaiava, kei Joni, kei Alekisada, kei ira kece ga na mataqali ni Bete Levu. 7Era sa qai vakaturi rau e na kedra maliwa, ka kaya vei rau, “A kaukauwa cava, se e na yaca i cei, ko drau cakava kina na ka oqo?” 8Ia ni sa sinai tu ko Pita e na Yalo Tabu sa qai kaya vei ira, “O i kemuni na nodra i liuliu na tamata, kei na nodra qase na Isireli: 9kevaka keirau sa vakatarogi edaidai me baleta na cakacaka vinaka sa caka vua e dua na tamata lokiloki kei na sala cava beka e vakabulai kina, 10me kilai sara oqo vei kemuni kece kei ira kece ga na Isireli, ni sa yaca ga i Jisu Karisito na kai Nasareci, o koya ko ni a vakota ki na kauveilatai, o koya ka a vakatura cake tale mai na mate na Kalou, ia e na vukuna ga sa tucake tu kina e ke e na matamuni na tamata oqo e na bula vinaka. 11Sa i Jisu ga me vaka a kaya, ʻNa vatu ko ni a cata na matai, ka sa qai yaco me kena i vakadei e na tutu ni vale.ʼ 12Sa i koya duadua ga e rawa ni vakabulai keda, ka ni sega ni tiko tale e dua na yaca e na ruku i lomalagi e solia na Kalou vei keda na tamata me da bula rawa kina.” 13Ni ra sa raica na matabose na nodrau doudou ko Pita kei Joni, ka kila tale ga ni rau tamata sega ni vuli ka lewe ni vanua wale ga, era sa kurabui sara; ia era sa qai vakasamataka ni rau a dau tiko vata kei Jisu. 14Ia ni ra sa raica na tamata ka a vakabulai ni ratou wavu vata tu, sa sega tale na ka me ra veileti kina. 15Era sa qai vakarota me rau lako tani vakatikitiki mai e na vanua e caka tiko kina na bose, ka me ra veivosaki mada vakai ira. 16E ra sa qai kaya, “A cava me da cakava vei rau na tamata oqo? E ra sa kila kece ga na tiko e Jerusalemi na cakacaka mana vakaitamera e rau sa cakava ko i rau oqo, ka sa sega ni rawa ni da cakitaka. 17Ia me tarova na kena tete vakalevu na ka oqo e na kedra maliwa na tamata, me da vakaroti rau ga me rau kakua tale ni vosa vua e dua na tamata e na vuku ni yaca oqo.” 18Era sa qai kacivi rau, ka vakarota vei rau me rau kakua sara ni vosa se veivakatavulici tale e na yaca i Jisu. 19Ia e rau a qai sauma ko Pita kei Joni ka kaya vei ira, “Ni lewa mada ga ko i kemuni se e vei li e dodonu, me keirau vakarorogo vei kemuni se me keirau vakarorogo vua na Kalou. 20Ka ni sa sega ni rawa vei keirau me keirau sega ni tusanaka na veika keirau a raica ka rogoca” 21Era sa qai vosataki rau tale vakaukauwa, ka laivi rau me rau lako. E a sega ni rawa vei ira me ra vakatotogitaki rau e na vukudra na tamata, ka ni ra sa vakacaucautaka kece ga na Kalou e na vuku ni ka a yaco koya. 22Sa yabaki vasagavulu vakacaca na tamata ka a caka vua na cakacaka mana ni veivakabulai koya. Era sa Masulaka na Vakabauta me Soli vei ira na Yalodoudou 23Ni rau sa sereki oti, e rau sa mani lako sara vei ira na nodrau i tokani, ka la'ki talanoataka na ka kece ga era a kaya vei rau ko ira na bete levu kei ira na qase ni Isireli. 24Ia ni ra sa rogoca na ka koya, era sa qai tabalaka cake na domodra vua na Kalou e na lomavata ka kaya, “O i kemuni na Turaga Cecere, kemuni ko ni a buli lomalagi kei vuravura kei na wasawasa, kei na veika kece ga e tu kina! 25E na kaukauwa ni Yalo Tabu ko ni a vosa kina e na gusuna na nomuni dauveiqaravi, ko Tevita na neimami qase, ka kaya, ʻA cava era cudru kina na veimatanitu tani? A cava era veinaki kina na lewenivanua me ra cakava na veika mate wale? 26Era tuva i valu na tui kei vuravura, ka ra vakasoqoni vata na dauveiliutaki, me ra vala kaya na Turaga kei na nona Karisito.ʼ 27Ni rau a mai sota vata kina e na koro oqo ko Eroti kei Ponitio Pailato ka vaka kina ko ira na kai tani kei ira na lewe i Isireli me ra vala kei Jisu, na nomuni Dauveiqaravi yalo savasava, o koya ko ni a lumuta. 28Era a soqoni vata me ra cakava kece ga na veika ko ni a sa lewa tu mai liu, e na nomuni kaukauwa kei na nomuni i naki, me na vakayacori. 29la oqo, Turaga, mo ni raica mada na nodra veivakarerei; ka mo ni solia vei keimami na nomuni tamata na yalodoudou me keimami tukuna yani kina na nomuni vosa. 30Ni dodoka tiko na ligamuni me veivakabulai, ka me vakayacori tiko na veicakacaka mana kei na veika veivakurabuitaki e na yaca i Jisu na nomuni Dauveiqaravi yalo savasava.” 31Ia ni ra sa masu oti, sa qai yavavala na tiki ni vale era soqoni tiko kina, ka ra sa vakasinaiti kece e na Yalo Tabu, ka vosataka vakadoudou na vosa ni Kalou. 32Era sa lomavata ka yalovata ko ira na lewe vuqa ka ra sa vakabauta. E sega ni dua e kaya me nona duadua tiko ga na veika e tu vua; ia era sa taukena vata na veika kece ga. 33A ratou sa tukuna e na kaukauwa levu na i apositolo na tucake tale mai na mate ni Turaga ko Jisu, ka sa vakalougatataki ira vakalevu kece sara na Kalou. 34A sega ni dua vei ira me leqa e na dua na ka ni ra sa volitaka na nodra tiki ni qele ko ira na vaqele kei na nodra vale ko ira na vakavale, ka ra kauta na kedra i sau, 35ka la'ki tauca e yavadratou na i apositolo me veivotayaki vei ira kece ga me vaka na ka e dui ganiti ira. 36E a mani vaka tale ga kina vei Josefa, o koya e ratou a vakatoka na i apositolo me ko Panapasa (a kena i balebale, o koya ka dau veivakayaloqaqataki). O koya e dua na kawa i Livai, ka a sucu mai Saipurusi. 37E taukena ko koya e dua na tiki ni vanua, ia e qai volitaka, ka kauta na kena i sau ka la'ki solia vei iratou na i apositolo.
Copyright
Learn More


text:
1Ni sa oti na veika oqo, au sa raica e dua tale na agilosi ni lako sobu mai lomalagi, sa ka levu na nona kaukauwa, ka sa rarama ko vuravura e na nona i serau. 2A sa kaci e na domo levu sara ko koya ka kaya: “Sa bale! Sa bale ko Papiloni Levu! Sa yaco me nodra i tikotiko na tevoro, ka nodra qara tale ga na manumanu vuka, duka vakasisila. 3Ni ra sa gunuva na waini ni nona veidauci ko ira kece na veimatanitu, ka ra sa cala vata kei koya ko ira na tui kei vuravura, ka ra sa tubu me ra vutuniyau ko ira na dauveivoli kei vuravura e na i yau ni nona garogaro ca” 4Au sa qai rogoca e dua tale na domo mai lomalagi, sa kaya: “Ni lako tani mai vua, kemuni na noqu tamata! De ko ni na qai vakayacora tale ga na nona i valavala ca, ka ko ni na qai vaka i votavota e na veika rarawa e na yaco vua. 5Ni sa veibinibini na nona i valavala ca me yaco ki lomalagi, ka sa nanuma na Kalou na nona caka cala kece ga. 6Kitaka vua me vaka e a kitaka vei kemuni ko koya, ka sauma vua me vakaruataki na veika ca e a kitaka. Vakasinaita na mena bilo e na gunu sa vakaruataki na kena kaukauwa me vaka na kena e vakarautaka vei kemuni ko koya. 7Me vaka na nona vakalagilagi koya kei na nona tiko vinaka, ni solia vua na i votavota ni yaluma kei na rarawa e veirauti kaya. Ni sa kaya e lomana ko koya, ʻSa i au oqo na ranadi. Au sega ni yada ko i au, Ka'u na sega ni kila na rarawa!ʼ 8O koya oqo e na yaco kece kina vua e na dua ga na siga na nona i votavota ni veika rarawa, na tauvi mate, kei na rarawa kei na dausiga. Ka na vakamai ko koya e na bukawaqa; ni sa kaukauwa na Turaga na Kalou sa cudruvi koya.” 9Ia ko ira na tui kei vuravura era a cala ka dau veibutakoci kaya era na tagieaka ka yasovaka ni ra sa raiea na kubou ni kena kama. 10Era na tu vakayawa ni ra sa rerevaka na nona vakararawataki ka kaya, “Isa! Isa! Papiloni! O iko na koro levu! O iko na koro kaukauwa! E na dua bauga na aua sa yaco kina na nomu cudruvi!” 11O ira tale ga na dauveivoli kei vuravura era sa tagi ka yasovaki koya, ni sa sega tale ni dua me qai volia na nodra i voli. 12Sa sega tale e volia na nodra koula, na siliva, na veivatu talei, na mataniciva, na lineni matailalai, na i sulu lokaloka, na silika, na i sulu damudamu, na veimataqali kau boi vinaka, na veimataqali yaya e caka mai na vatu tabua, na veimataqali i yaya kau sau dredre, kei na parasa, na kaukamea kei na vatu mapolo; 13na sinamoni, na macou, na i saluwaki mamaca, na mura, na drega boi vinaka, na waini, na waiwai na falawa matailalai kei na witi, na bulumakau kei na sipi, na ose kei na qiqi, kei na tamata bobula, kei na yalo ni tamata. 14Era sa kaya vua na dauveivoli: “Sa takali mai vei iko na vuata ka a garova na yalomu, ka ra sa yali mai vei iko na nomu i yau kece kei na kemu totoka, ia ko na sega ni kunei ira tale!” 15Ko ira na dauveivoli era a vakavutuniyautaki e na nodra veivoli e na koro koya era na tu vakayawa e na nodra rerevaka na nona yaluma ka ra na tagi ka qolouvaka: 16ʻTsa! Isa! Na koro levu ka a vakaisulu e na lineni matailalai, na i sulu lokaloka kei na i sulu damudamu rarama ka vakaiukuuku e na koula kei na veivatu talei kei na mataniciva! 17E na dua ga na aua sa takali kece kina na veika oqo!” O ira kece na kavetani ni waqa kei na pasidia, na dausoko kei ira kece ga na kai wai era na tu vakayawa 18ka ra na qolouvaka ni ra sa raica na kubou ni kena kama: “A koro cava beka e na tautauvata kaya na koro levu oqo?” 19Era na qai biuta na kuvu ni qele ki uludra ni ra sa tagi ka qolouvaka tiko: “Isa! Isa! Na koro levu era vakavutuniyautaki kina ko ira kece sa tu na nodra waqa e wai! E na dua ga na aua sa vakarusai kina ko koya. 20“Mo reki e na vuku ni nona rusa ko iko lomalagi! Mo ni reki tale ga na tamata ni Kalou kei kemuni na i apositolo kei kemuni na parofita! Ni sa qai totogitaki koya na Kalou e na vuku ni veika e a kitaka vei kemuni!” 21Sa qai taura cake e dua na agilosi kaukauwa e dua na vatu sa vaka na vatu i qaqi levu ka viritaka ki loma ni wasawasa, ka kaya: “E na viritaki sobu vakaukauwa vaka kina ko Papiloni na koro levu, ka na sega sara ni kune tale. 22Na domodra na dau ni api kei na dauvakatagi, na dau uvu vakatagi bitu kei na biukila sa na sega ni rogo tale mai vei iko. E na sega tale ni kune vei iko e dua na matai se daubuli ka. Sa na sega tale ga ni rogo na domo ni qaqi vatu. 23Sa na sega ni kune tale vei iko na rarama ni cina, ka sa na sega ni rogo tale na domo ni tagane se yalewa vou. Ni sa i ira na nomu dauveivoli era tamata kaukauwa sara e vuravura, ka ra sa vakacalai na veivanua kece ga e na nomu i lawaki.” 24A sa kune e loma i Papiloni na nodra dra na parofita kei ira na tamata yalosavasava, kei ira kece ga era sa vakamatei e vuravura.
Copyright
Learn More


text:
1Sa tukuna vakamatata sara na Yalo Tabu ni ra na vuki tani e so e na gauna mai muri mai na vakabauta ka goleva na yalo dauveivakacalai e so kei na veivakavuvuli e taka mai vei ira na tevoro. 2Oqo e vu mai na nodra dauveivakaisini na tamata lasulasu ka sa mate na nodra lewa e loma me vaka e vakamai e na kaukamea katakata. 3Era sa vakatavuvulitaka ni eala na vakawati ka vakatabuya me laukana na kakana e so sa cakava na Kalou me ra vakayagataka e na masu ni vakavinavinaka ko ira era vakabauta ka kila na ka dina. 4Ni sa vinaka na veika kece ga sa bulia na Kalou ka sega na ka me beci ia sa dodonu ga me vakayagataki e na masu ni vakavinavinaka, 5ni sa vakatabui e na vosa ni Kalou kei na masu. 6Kevaka ko solia na veivakaro oqo vei ira na veiwekani ko na qai dauveiqaravi vinaka i Jisu Karisito, ka tubu cake e na vosa ni vakabauta kei na i vakavuvuli vinaka ko sa dau muria. 7Ia kakua ni goleva na veitalanoa tawa vakalotu sa sega ni ganita me talanoataki tiko. Vakarautaki iko mo rawata na lotu dina. 8Sa yaga vakatikina ga na vakaukauwataki ni yago; ia na vakaukauwataki ni yalo sa yaga e na ka keee ga, sa yaga e na veika ni bula oqo kei na bula tale ga sa bera mai. 9Sa dina na vosa ko ya ka sa dodonu me vakadinati. 10Sa i koya oqo keitou sa cakacaka kina ka vosota na veivakalialiai ni keitou sa laiva na neitou vakanuinui vua na Kalou bula, na i vakabula ni tamata kece ga, ka vakauasivi ko ira era vakabauta. 11Na veika oqo mo vakarota ka vakatavuvulitaka. 12Me kakua ni dua me beci iko baleta wale ga ni ko sa cauravou tiko, ia mo yaco mo i vakarau vei ira era sa vakabauta e na nomu vosa, e na nomu i tovo, e na loloma, e na vakabauta kei na yalo savasava. 13Mo gumatua e na wilika na i Vola Tabu vei ira na lewe vuqa, e na vunau kei na veivakavulici me yacova na noqu lako yani. 14Kakua ni weletaka na i solisoli sa tu vei iko, na veika e a soli vei iko e na parofisai kei na veitabaki ni ligadra na qase. 15Dau vakayacora na veika oqo ka soli iko kina ka me ra raica kece kina na nomu tubu cake. 16Qarauni iko vinaka kei na nomu i vakavuvuli. Cakava tiko ga na veika oqo, ni ko sa cakava vakavinaka ko sa vakabulai iko kei ira tale ga era rogoci iko.
Copyright
Learn More


text:
1O i keda sa kaukauwa na noda vakabauta me da vukei ira na malumalumu me ra colata na nodra i colacola. Me da kakua ni cakava na ka e vinaka ga vei keda. 2Ia sa dodonu me da cakava na ka mera vinaka ka vakatataki cake kina e na vakabauta ko ira na tani. 3Ni ko Karisito sara tale mada ga e a sega ni cakava na ka ga e vinaka vua. Ia e cakava ga me vaka e kaya na i Vola Tabu: “Sa mai tau vei au na veivakasewasewani era cakava mo ni vakasewasewani kina” 4Ni veika kece e volai e na i Vola Tabu sa volai me da vakatavulici kina, me noda kina na i nuinui sa rawa e na vosota kei na vei vakayaloqaqataki sa solia vei keda na i Vola Tabu. 5Ia me vakarawarawataka mada ga vei kemuni na Kalou, o koya na i vurevure ni vosota kei na yaloqaqa, mo ni yalovata e na nomuni muria na i vakarau i Karisito. 6Me duavata kina na lomamuni kei na domomuni e na nomuni vakacaucautaka na Kalou, na Tama ni noda Turaga ko Jisu Karisito. 7O koya gona mo ni qai veivakadonui vakai kemuni me vaka sa vakadonui kemuni ka ciqomi kemuni na Karisito; ni kitaka oqo me vakalagilagi kina na Kalou. 8Au via tukuna vei kemuni ni a mai dua na dauveiqaravi vei ira na Jiu ko Karisito me vakaraitaka na yalo dina ni Kalou, me vakayacori kina na vosa ni yalayala ni Kalou vei ira na pateriaki, 9me rawa tale ga kina ni ra vakacaucautaka na Kalou na kai veimatanitu tani e na vuku ni nona loloma levu. Me vaka sa kaya na i Vola Tabu: “Au na vakavinavinaka vei kemuni na Turaga e na kedra maliwa na kai veimatanitu tani. Au na vakacaucautaka e na sere na yacamuni” 10E a kaya tale ga: “Ni reki na kai veimatanitu tani vata kei ira na tamata digitaki ni Kalou!” 11Ka a kaya tale ga: “Ni vakacaucautaka na Turaga ko i kemuni kece ga na kai veimatanitu tani; ni vakacaucautaki koya vakalevu sara na tamata kece ga” 12E a kaya tale ga ko Aisea: “E na lako mai e dua na kawa I Jese; e na vakaturi cake ko koya me liutaki ira na kai veimatanitu tani, ka ra na vakanuinui vua” 13Ia me vakasinaiti kemuni mada ga na Kalou, na vu ni noda vakanuinui, e na marau kece ga kei na vakacegu e na vuku ni nomuni vakabauti koya, me na tubu cake tiko ga kina na nomuni vakanuinui e na kaukauwa ni Yalo Tabu. 14Kemuni na wekaqu, o i au vaka i au, au sa vakabauta ni ko ni sa sinai tu e na yalo vinaka, kei na kila ka, ka sa rawa kina mo ni veivakavulici vaka i kemuni. 15Ia e na i vola oqo au sa doudou sara me'u tukuna tale yani kina vei kemuni e vica na ka. Au sa doudou e na vuku ni solisoli sa solia vei au na Kalou, 16me'u dua na tamata i Karisito ka me'u veiqaravi vei kemuni na kai matanitu tani. Au sa cakacaka me vaka e dua na bete e na noqu vunautaka na i Tukutuku Vinaka, mai vua na Kalou, me ra yaeo kina na kai veimatanitu tani me ra i soro e vakabau e na mata ni Turaga, ni sa vakacabori ira vua na Yalo Tabu. 17O koya gona oya e na noqu sa sema tu vei Jisu Karisito sa rawa kina me'u cibitaka na noqu cakacaka vua na Kalou. 18Au sa doudou me'u tukuna na ka sa cakava na Karisito e na noqu bula koya me'u kauti ira mai kina na kai veimatanitu tani me ra sa mai talairawarawa vua na Kalou e na nodra vosa kei na nodra cakacaka. 19E a yaco rawa oya e na kaukauwa ni veika mana kei na veika veivakurabuitaki kei na kaukauwa ni Yalo Tabu. Au a vunautaka voli na i Tukutuku Vinaka kei Jisu Karisito e na noqu a lako mai Jerusalemi ki Ilirikumi. 20Na ka au gadreva sa i koya me'u vunautaka na i Tukutuku Vinaka e na veivanua e sa sega ni bau rogoci kina na i tukutuku kei Karisito, me'u kakua kina ni la'ki cakacaka e na yavu sa tara oti tu e dua tale na tamata. 21Me vaka e kaya na i Vola Tabu: “Era na raica ko ira ka se sega mada ni tukuni vei ira; ka ra na kila ko ira era se sega mada ni rogoca.” 22Sa i koya oya na vuna sa tarovi kina vakavuqa na noqu lako yani vei kemuni. 23Ia oqo sa oti na noqu cakacaka e na yasayasa oqo; ia me vaka ni sa sivi oqo e vica na yabaki na noqu gadreva tiko me'u lako yani vei kemuni, 24au sa nakita me'u sa na cakava e na gauna oqo. Au gadreva me'u na sikovi kemuni e na noqu i lakolako ki Sipeini, ka mo ni na qai bau vukei au tale ga meʼu yaco rawa ki kea, ni sa na oti na noqu veisiko lekaleka vei kemuni. 25Ia e na gauna oqo au sa tei lako mada ki Jerusalemi me'u kauta na ka ni loloma vei ira na tamata ni Kalou mai kea. 26Ni ra sa lomasoli na i vavakoso lotu mai Masitonia kei Kirisi ka solia e dua na i solisoli me vukei ira na tamata lotu dravudravua mai Jerusalemi. 27Era nakita sara ga vakataki ira me ra cakava na ka oqo. Ia sa tu dina tale ga na nodra i tavi me baleti ira na dravudravua koya; me vaka ni ra sa vota na Jiu na nodra veivakalougatataki vakayalo vei ira na kai veimatanitu tani, sa dodonu kina vei ira na kai veimatanitu tani me ra vota vei ira na Jiu na nodra veivakalougatataki vakayago. 28Ia ni'u sa na vakaotia na i tavi oqo, ka'u sa na solia oti vei ira na ka kece e a soli mai vei au, au sa na qai gole ki Sipeini, ka la'ki sikovi kemuni sara yani kina. 29Ia au kila ni'u sa na lako yani oqo vei kemuni au sa na lako vata tiko yani kei na veivakalougatataki taucoko i Karisito. 30Au sa vakauqeti kemuni na veiwekani e na vuku ni noda Turaga ko Jisu Karisito kei na loloma sa solia vei kemuni na Yalo Tabu mo ni duavata kei au e na nomuni masu vagumatua vua na Kalou e na vukuqu. 31Ni masulaka me'u vakabulai mai vei ira era sega ni vakabauta mai Jutia, ka me ra ciqoma na noqu veiqaravi na tamata lotu mai Jerusalemi. 32O koya gona oya ke sa vaka kina na loma ni Kalou au sa na qai lako yani kina vei kemuni e na marau levu ka la'ki vakabulabulataki e na kemuni maliwa. 33Me tiko vata mada ga kei kemuni kece sara na Kalou sa vu ni noda vakacegu. Emeni.
Copyright
Learn More


text:
Fiji's Family Network
Kaiei e dua a turuku me keta mai sota ka veikilai kina a Vono boi yawa ni Vanuaseu keta dau taleitakina na Matavuvale dot Com. Veiyasa i vuravura cava ko jiko kina au sa vakabula jiko yani vei kemunu ra weta - vono boi yawa ni Vulaga.
Members: 110
Latest Activity: Apr 26, 2015
Started by Luke Tharma. Last reply by Salote Waqanisau Sep 21, 2013.
Started by MEANI. Last reply by Lasarusa Volanaba Apr 12, 2012.
Started by MEANI. Last reply by laisani cox Dec 3, 2011.
Comment
Bula vinaka Matua kei kemuni kece a lewe ni Vono. Drau bula vinaka Luke kei Sairusi. Drau bau nakinaki jiko ki na gade mai ki noda ena dua a gauna ena yabaki i ei? Keitou nakinaki jiko ki na la'ki Siganisucu ki vanua ki Vakano mai ke vakatara na Kalou. Ia sa masulaki tiko ni na rawa ni keimami biuta waqa na ena 23 Diseba ka lesu mai ena 3 Januer 2014. Keitou a lako vata kei rau o Vili kei Kauvoli ena vula sa oti ena i lakolako ni kau mata ni gone vei rau na luvei Jerry Waqanisau Jnr, na luvequ ki Burenitu Nalawa Ra. O Kauvoli e rau veitavaleni kei Jerry na watiqu ia ko Vili keirau na veiganeni. Io small world! ! !
Malo bula a weka nu veisemati tiko mai ki na group kai. Dua ga a qou kerekere ke dua e kila tu a i cavuti ni veikorokoro se mataqali mai nakoro, qai kerekere me qai wasea mai....dua a kena sabolo kai me vakai keitou mai vadravadra a kana....dua a kanakana va kai naividamu. Kau kila jiko ni so tale tu niu kau sa rogoca oti ia kau se lailai sara kina. Au sa nuitaka, malo.
Malo a bula, dua tu ga a vakatataro, e bau dua e kila tu a lakolako ni waqa ki Vulaga ena vula mai qo June 2013, au na gade tiko ki Viti, au nanuma meu gade sara ki nakoro, Muanaicake!
Ie sa vagagalu a turuku iei...nu bula mai a weta, vakanuinui vinaka tu yani na siga ni kua
Kerekere me keta qai vei tokoni takina tiko mai a odra bula a vakatawana toka a weta dui bati ni lovo mai na koro.
malo.
O-ho! Bau dua toka mada ga a sasawena lailai, se - e?


text:
1A cava tale beka me da qai kaya? Me da ia tiko ga na i valavala ca me tubu vakalevu kina na loloma soli wale ni Kalou? 2E sega sara! E na rawa vakacava vei keda e da sa mate tu ki ua i valavala ca me da sa kitaka tiko ga na i valavala ca? 3Ko ni sega beka ni kila ni ko i keda kece e da sa papitaisotaki vei Jisu Karisito e da sa papitaisotaki me da duavata kei koya e na nona mate? 4O koya gona oya e na noda papitaiso eda sa bulu vata kaya ka vakaivotavota vata kaya e na nona mate, ka me vaka ni a sa vakaturi cake mai na mate na Karisito e na kaukauwa levu nei Tamana, me da sa bula vaka tale ga kina ko i keda e na dua na bula vou. 5Ka ni kevaka e da sa duavata kaya e na mate e a mate kina, e da na duavata tale ga e na tucake tale me vaka na nona tucake tale. 6Ni da sa kila na ka oqo: na noda i tovo ni bula makawa sa vakamatei vata kei Karisito e na nona kauveilatai, me vakarusai kina na bula ni valavala ca, ka me da kakua tale ni bobula tiko ki na i valavala ca. 7Ka ni sa mate e dua na tamata sa sereki mai na kaukauwa ni valavala ca. 8Kevaka e da sa mate vata kei Karisito e da vakabauta ni da na bula vata kaya tale ga. 9Ni da sa kila ni a sa vakaturi cake tale mai na mate na Karisito ka sa na sega tale ni mate rawa, ka ni sa sega tale ni rawai koya rawa na kaukauwa ni mate. 10O koya gona koya e na vuku ni nona mate sa sega tale kina ni kaukauwa vua na i valavala ca; ia oqo ni sa bula, sa bula vata tiko kei na Kalou. 11Me vaka tale ga koya na nomuni vakasamataki kemuni, mo ni sa okati kemuni sara mo ni sa mate ki na i valavala ca ka bula vua na Kalou e na nomuni tu vata kei Karisito Jisu! 12Me sa kakua tale ni vakatulewa tiko e yagomuni na i valavala ca, mo ni kua ni muria tiko kina na gagadre ca ni yagomuni. 13Ni kua tale ga ni solia e dua na tiki ni yagomuni ki na i valavala ca, me caka kina na ka ca. Ia mo ni soli kemuni ga vua na Kalou me vaka na tamata sa kau mai na mate ki na bula, ka mo ni solia na nomuni bula taucoko vua na Kalou me caka kina na veika vinaka. 14Ni sa sega ni dodonu me lewai kemuni tale na i valavala ca, ni ko ni sa sega ni tiko e na ruku ni Lawa i Mosese, ia e na ruku ga ni loloma soli wale ni Kalou. 15Ia sa na qai vakaevei? Me da sa i valavala ca tiko beka ga ni da sa sega ni tiko e na ruku ni Lawa, ka da sa tiko ga e na ruku ni loloma soli wale ni Kalou? E sega sara! 16Ko ni sega li ni kila ni kevaka ko ni sa soli kemuni mo ni vakarorogo vua e dua na tamata, ko ni sa yaco mo ni nona bobula na tamata oya? O koya gona oya kevaka ko ni sa soli kemuni ki na i valavala ca sa na kena i tinitini na mate, ia kevaka ko ni sa soli kemuni vua na Kalou sa na vakadonui kemuni ko koya. 17Ia me vakavinavinakataki mada ga na Kalou! Ka ni ko ni a bobula tu e liu ki na i valavala ca; ia e na dua na gauna sa qai yaco mo ni muria e na yalomuni taucoko na i vakarau ni vakavuvuli ko ni sa vakatavulici kina. 18Ko ni sa sereki mai na kaukauwa ni valavala ca, ka sa yaco mo ni bobula ki na i valavala dodonu. 19Au vosa tiko oqo e na vosa ga e da dau vakayagataka e na veisiga e na vuku ni malumalumu vakatamata e sa tiko vei kemuni. Me vaka ga ko ni a dau solia na veitikimuni taucoko me ra bobula ki na veika dukadukali ka ca me caka kina na veinaki ca kece ga, mo ni sa solia taucoko vaka tale ga e na gauna oqo na veitikimuni taucoko me ra sa bobula ki na valavala dodonu me caka kina na veinaki savasava. 20E na gauna ko ni a sa bobula tu kina ki na i valavala ca ko ni a sega ni bobula tu ki na i valavala dodonu. 21Ia a veika vinaka cava sara mada ko ni sa rawata mai na nomuni cakava na veitovo ko ni sa mai maduataka tiko oqo? Na i tinitini ni veika kece ga koya na mate! 22Ia oqo ko ni sa qai sereki mai na kaukauwa ni valavala ca ka sa yaco mo ni nona bobula na Kalou; a kena yaga vei kemuni sa i koya na bula sa soli vakatabakidua vua na Kalou ka sa kena i tinitini na bula tawa mudu. 23Ni sa i sau ni valavala ca na mate, ia sa i solisoli wale ga ni Kalou na bula tawa mudu, e na vuku i Jisu Karisito na noda Turaga.
Copyright
Learn More


text:
The Tower of Babel (Genesis 11: 1-9)
Vakaviti (Fijian)
Na Vale Vakaitaba Mai Pepeli
- Na vuravura taucoko sa dua ga na kenavosa ka sa dua talega na kena i vosavosa.
- Sa qai yaco, ni ra sa lako tiko mai na tokalau,era sa kunea sara e dua na buca ena vanua o Sina,ka era sa tiko sara kina.
- Era sa veivosaki vakai ira ka vaka, "Me da sabuli vatutuva mada ka kuvuya vakavinaka." Sa tuvei ira na veika me buli kina na vatutuva oqo.
- Era sa tukuna sara, "Ni lako mai, meda taramada e dua na noda koro kei na dua na valevakaitaba, na delana me tiko mai lomalagi; mekilai kina na yacada, de, eda na qai vakasesei yaniena matai vuravura taucoko."
- Sa lako sobu mai o Jiova me raica na koro keina vale vakaitaba, o koya era sa tara tiko natamata.
- Sa tukuna o Jiova, "Era sa dua ga na tamata,ka sa dua ga na nodra vosa. Raica oqo na veikaera sa tekivu mera cakava, sa sega na veika e tikotale, me na tarova na veika era sa nakita.
- "Mai, Medatou lako sobu ka vakasesea nanodra vosa, me ra kakua ni veikilai vosavosakina."
- O Jiova sa vakacemuri ira tani mai kea ki naveiyasai vuravura kece, sa mai tu vakadua na taraicake ni koro.
- Sa vakayacani na koro o ya me Pepeli, baleta,ni o Jiova sa vakasesea na nodra vosa kecega evuravura. Mai kea talega sa wasewasei ira yanikina ki vuravura taucoko.
Source: http://www.scribd.com/doc/38648459/Fijian-Bible
New Fijian Translation Bible (2008)
Ko Pepeli na Vale Cecere
- A sa duavata ga na vosa e vuravura taucoko ka sa kilai vei ira taucoko.
- A sa yaco ni ra sa lako tani mai na tu-i-cake, era mani kunea e dua na buca mai na vanua ko Saina; ka ra sa tiko kina.
- A ra sa veivosaki vakataki ira, Tou ia mada, tou cakava na vatu-buli, ka tavuna vakavinaka. A ra sa taura na vatu-buli me kena vatu, ka taura na kuluta me kena drega.
- A ra sa tukuna, Tou ia mada, tou tara e dua na noda koro, kei na dua na vale cecere me yacovi lomalagi na delana; tou cakava me rogo kina na yacada, de mani yaco me da na dui veiseyaki yani e dela i vuravura taucoko.
- Ia sa lako sobu ko Jiova me raica na koro kei na vale cecere, era tara na tamata.
- A sa tukuna ko Jiova, E dina, era sa dua vata ga na tamata, ka sa dua ga na vosa era vosataka kecega; ia sai koya ko ya na ka era sa vakatekivu ni kitaka; ia oqo, na ka kecega era nakita me ra cakava ena sega ni rawa ni tarovi.
- Tou ia mada, tou lako sobu, ka vakasesea na nodra vosa, me ra kakua kina ni veikilai vosa.
- Sa mani vakasavi ira maikea ko Jiova, ki dela i vuravura taucoko: sa cegu na nodra tara na koro.
- O koya sa vakatokai kina na yacana ko Pepeli; ni sa vakasesea maikea na vosa ni vuravura taucoko ko Jiova: a sa dui vakasavi ira maikea ko Jiova, ki dela i vuravura taucoko.
Source: http://www.nftbible.com/NFTB1/NFTB1.htm
Information about Fijian |
Fijian phrases |
Tower of Babel Fijian
Tower of Babel in Malayo-Polynesian languages
Acehnese,
Adzera,
Amarasi,
Ambrym,
Anuki,
Are,
Balinese,
Bambam,
Bariai,
Batak Angkola,
Batak Simalungun,
Batak Toba,
Biatah Bidayuh,
Bola,
Bugis,
Caribbean Javanese,
Dawan,
Fijian,
Helong,
Hiri Motu,
Iban,
Indonesian,
Jarai,
Kadazandusun,
Kahua,
Kakabai,
Kambera,
Kaninuwa,
Kenyah,
Kurti,
Javanese,
Luang,
Madurese,
Makassar,
Malagasy,
Malay,
Mbula,
Misima-Paneati,
Motu,
Nali,
Ngaju,
Nias,
North Efate,
Nyindrou,
Paama,
Palawano,
Rade,
Rotuman,
Saveeng Tuam,
Suau,
Sundanese,
Timugon Murut,
Tolai,
Tontemboan,
Toraja-Sa'dan,
Tungag,
Ubir,
Wandamen,
Yabem
Other Tower of Babel translations
By language |
By language family


text:
1Oqo na i vola mai vua na Qase ki vei Keio, o koya ka'u sa lomana dina sara. 2Noqu i tokani lomani, au sa masulaka me sa lako vinaka na veika kece e baleti iko, ka mo bula vinaka tale ga; au sa kila ni sa vinaka tu na nomu bula vakayalo. 3Au sa reki vakalevu sara ni ra yaco mai e so na wekada ka ra mai tukuna na dina sa tu vei iko, me vaka ni ko a sa dau muria tiko ga na dina. 4E sega tale ni dua na ka me'u rekitaka vakalevu cake mai na ka oqo: me'u rogoca ni ra sa muria tiko ga na dina ko ira na luvequ. 5Noqu i tokani lomani, ko sa yalo dina sara e na cakacaka ko kitaka e na nomu dau qaravi ira na wekada va-Karisito, e dina ga ni a sega ni sa bau veikilai mada e liu. 6Era sa mai vakadinadinataka na nomu dau loloma ki vei ira na i soqosoqo lewe ni lotu eke. E na uasivi sara ke ko na vukea na nodra i lakolako e na sala sa vinaka vua na Kalou. 7Ka ni ra sa lako tu yani e na vuku i Karisito, ka ra sa sega ni taura e dua na ka mai vei ira na tawa vakabauta. 8Sa dodonu gona kina me da vukei ira na tamata vaka ko ya, me da veitokani sara kina kei ira e na cakacaka dina. 9Au a sa vola yani e so na ka ki na i soqosoqo lewe ni lotu; ia e na sega ni via kauwaitaka na noqu lewa ko Tiotirifi ka ni sa via vakaliuci koya ga vaka i koya. 10Kevaka gona au sa na mani lako yani, au sa na qai kauta cake yani na veika e sa kitaka kei na veitukutuku ca ka lasulasu ka la'ki veikauyaka voli e na vuku i keitou. Ia ni sega ni sa rauta vua ko ya, e a sega tale ga ni via kidavaki ira na wekada va-Karisito ko koya vaka i koya, ka a tarovi ira era via veikidavaki, ka tovolea me biuti ira laivi mai na i soqosoqo lewe ni lotu! 11Noqu i tokani lomani, kakua ni vakadamurimuria na ca, ni vakadamurimuria ga na vinaka. O koya sa caka vinaka sa mai vua na Kalou; ko koya sa caka ca e sa sega ni raica na Kalou. 12Sa rogo vinaka na i tukutuku kei Timitirio mai vei ira kece ga, io mai na dina tale ga vaka i koya. Keitou sa vakadinadinataki koya tale ga, ka ko sa kila ni sa dina na neitou i tukutuku. 13Sa levu na ka me'u vola yani, ia e vinaka cake vei au me'u kakua ni volavola e na peni kei na wai ni volavola. 14Au nuitaka ni'u na raici iko e na dua na gauna wale ga oqo, me daru na qai veivosaki kina e na matanavotu. 15Me tiko mada ga vei iko na vakacegu! Era sa loloma yani na wekada. Au sa loloma tale ga yani vei ira na wekada, vei ira yadudua sara!
Copyright
Learn More


text:
Radio Fiji One Events
-
- Rf1 Wellington 7’s
- Mo kua ni calata nai katolu ni wavoki ni qito le ya 7 ni Hsbc series ena Vakarauwai kei na Sigatabu -28/1 -29/1 na wellington 7’s. Namaka na kena kaburaki ena Radio Fiji One ena veiqaravi nei Satish Narayan.
-
- Rf1 Valentines day
- Vakaitavi mai ena veisisivi ni gade lewe 2 kina Pearl resort ena i ka 14 ni Feperueri 2017. Vakarorogo mai ena Radio Fiji One mo curu ena veisisivi oqo.
-
- Rf1 Back To School
- Vakanuinui vinaka ni Radio Fiji One vei kemuni na gonevuli e Viti kei Rotuma, na Qasenivuli kei kemuni nai tubutubu kina dua na yabaki ni vuli kalougata na 2017.
-
- Rf1 Wawa i Katalau.
- Ni qai namaka na nodrau veiqaravi na veiwekani erau dau veikacivi Dreu, o Meliki Lagi kei Pio Ratuwaqa ena veimataka mai na Moniti kina Vakaraubuka ena 5.45am-9am.Nai vakasala,na veitalanoa ena veiulutaga eso kei na veisere kilai tani kina na Radio Fiji One.
-
- Rf1 Dre Ko Malolo
- Ni dau taleitaka na rogo sere kei na veinanumi?Namaki Nimi ena rogo sere ni dau laki dre sobu yani vakamalua ko Malolo ka na dau ciqomi tale tu ga na veinanumi.Ragone na nomuni gauna mai na 3.05 kina 3:55 ena veiyakavi.Ni qai namaka.


text:
1Oqo na i vola i Paula, na dauveiqaravi ka i apositolo i Jisu Karisito, o koya ka a lesi ka kacivi mai vua na Kalou me vunautaka na nona i Tukutuku Vinaka. 2Na i Tukutuku Vinaka oqo e sa yalataka makawa sara tu na Kalou e na gusudra na parofita me vaka ka volai tu e na i Vola Tabu. 3Sa tukuni tiko kina na ka e baleta na Luvena, na noda Turaga ko Jisu Karisito, o koya ka a mai sucu vakatamata e na kawa i Tevita. 4Ia e na tikina vaka yalo sa vakaraitaki e na kaukauwa levu ni sa Luve ni Kalou e na nona vakaturi cake tale mai na mate. 5E na vukuna ga sa solia kina vei keitou na Kalou na i lesilesi vaka i apositolo me keitou vakaraitaka kina na sala vei ira na lewe ni veivanua kece ga me ra vakabauta ka talairawarawa vua na Kalou. 6Ko ni sa okati tale ga kina mai Roma, ko i kemuni sa kacivi kemuni na Kalou mo ni sa nei Jisu Karisito. 7O koya gona au sa volavola yani kina oqo vei kemuni kece mai Roma, o i kemuni sa lomani kemuni ka kacivi kemuni na Kalou mo ni nona tamata: Me sobuti kemuni na loloma kei na vakacegu ni Kalou na Tamada kei na noda Turaga ko Jisu Karisito. 8Na kena i matai, au sa vakavinavinaka vua na Kalou e na vuku i Jisu Karisito me baleti kemuni taucoko sara, ni sa rogovaki e vuravura taucoko na nomuni vakabauta. 9Sa noqu i vakadinadina na Kalou, o koya au sa qarava e na yaloqu taucoko e na kena vunautaki na i Tukutuku Vinaka me baleta na Luvena. Sa kila na Kalou ni'u sa dau nanumi kemuni tiko ga, 10e na veigauna kece e na noqu masu. Au sa dau kerea tiko ga vua na Kalou me na bau solia e dua na gauna kevaka e rawa me'u sikovi kemuni kina. 11Ni'u sa gadreva vakalevu me'u raici kemuni ka vota vei kemuni e so na ka ni veivakalougatataki vakayalo me vakaukauwataki kemuni. 12Oya e kena i balebale, me da vukei kece kina, mo ni vukei au e na nomuni vakabauta, ka me'u vukei kemuni tale ga e na noqu vakabauta. 13Au vinakata mo ni kila na wekaqu ni sa vuqa na gauna au nakita kina me'u la'ki sikovi kemuni yani, ia e qai dau yaco ga e dua na ka me'u tarovi kina. Au gadreva tu me bau so tale ga vei kemuni me ra vuki me ra vakabauta na Turaga ko Jisu e na vuku ni noqu cakacaka me vaka e sa yaco vei ira e so tale na kai matanitu tani. 14Ni sa tu e dua na noqu i tavi ki vei ira na tamata kece ga, vei ira sa rarama kei ira na butobuto, vei ira na vuli kei ira tale ga na lecaika. 15Sa i koya oqo au sa gadreva vakalevu kina me'u vunautaka tale ga na i Tukutuku Vinaka vei kemuni ko ni tiko mai Roma. 16Ni'u sa sega ni maduataka ni Tukutuku Vinaka, ni sa i koya oqo na kaukauwa ni Kalou me vakabulai ira kece kina era sa vakabauta; sa liu vei ira na Jiu ka vaka kina vei ira na kai matanitu tani. 17Sa vakaraitaki e na i Tukutuku Vinaka na sala sa rawa ni vakadonui keda kina na tamata na Kalou, oya ni sa ia na veivakadonui na Kalou e na vuku ni vakabauta duadua ga. Me vaka sa volai tu e nai vola Tabu, “E na vakabulai ko koya sa vakadonui koya na Kalou e na vuku ni nona vakabauta.” 18Sa vakaraitaki mai lomalagi na cudru ni Kalou me baleta na nodra i valavala ca kei na nodra i tovo dukadukali kece ga na tamata era sa dau tarova na kena kilai na i vakavuvuli dodonu e na nodra i valavala. 19Sa totogitaki ira na Kalou baleta ni sa matata vinaka tu vei ira na veika kece e rawa ni kila na tamata me baleta na Kalou, ka ni a vakatakila ga vei ira na Kalou na veika oya. 20Me tekivu mai na gauna e sa qai buli kina na vuravura sa laurai vinaka tu na veika vuni ni Kalou e na nona kaukauwa e sega ni vakaiyalayala kei na nona i tovo ni bula vakalou. Sa rawa ni ra raica oya na tamata e na veika e bulia na Kalou, ka sa sega kina na nodra i ulubale. 21Era sa kila tiko na Kalou, ia era sega ga ni vakarokorokotaki koya me vaka na kena dodonu, ka ra sega tale ga ni vakavinavinaka vua. Ia sa yaco me lialia kina na nodra vakanananu, ka butobuto na nodra vakasama. 22Era kaya ni ra sa vuku, ia era sa lialia ga. 23Era sa sega ni qarava na Kalou dina, ia era sa qarava ga na veivakatakarakara e caka me vaka na tamata se manumanu vuka, se na manumanu yava i va se na veika sa dau qasi. 24Oya gona na vuna sa laivi ira kina na tamata na Kalou me ra vakayacora na veika dukadukali e gadreva na lomadra, ka cakava vakataki ira na veika e veivakamaduataki. 25Era sa biuta na i vakavuvuli dina me baleta na Kalou ka maroroya me nodra na veika lasu. Era sa cuva ka qarava na ka e bulia na Kalou ka sega ni so-kalou vua na Dauveibuli, o koya sa dodonu me vakacaucautaki ka sega ni mudu! Emeni. 26O koya gona sa laivi ira kina na Kalou me ra vakayacora na veigagadre ca e veivakamaduataki. Ko ira sara mada ga na yalewa era sa vakayagataka vakatani na tikidra vakayalewa. 27Sa vaka tale ga kina ko ira na tagane, era sa biuta na nodra dau veidomoni kei ira na yalewa ka ra sa veivinakati ga vaka i ira. Era sa vakayacora vaka tagane na veika e veivakamaduataki; o koya gona era sa sota kaya kina na i totogi sa dodonu me tau vei ira. 28Ia ni ra sa bese ni kila na tamata na veivakavuvuli dina e baleta na Kalou, sa mani laivi ira kina na Kalou me ra kitaka na veika ca vakasisila kece ga era rawa ni vakasamataka. 29A ra sa vakasinaiti e na veika ca kece ga, na veika dukadukali, na kocokoco, na veicati, na vuvu, na laba, na veivala, na lasu, na yalo cudrucudru kei na dauvakaucaca. 30Era veikaseti vakataki ira, era cata na Kalou, veivakasewasewani, dokadoka ka qaciqacia; era sa dau vakasamataka e vuqa na sala me ra cakava kina na ka ca, ka ra sa sega ni muria na nodra vosa na nodra i tubutubu. 31Era sa yalowai; era sega ni dau vakayacora na nodra vosa ni yalayala, ka sega ni dau veikauwaitaki se lomani ira na tani. 32Era sa kila na lewa ni Kalou ni sa dodonu me ra mate ko ira na tamata vakaoqo. Ia e sega wale ga ni ra cakava tiko ga, era vakadonui ira tale ga na tani era vakayacora tiko.
Copyright
Learn More


text:
Mo ni tikoga ena sala ni matabete ena nomuni vakatitobutaka na nomuni saumaki mai ka vaqaqacotaka na nomuni matavuvale. … Levea na veika rerevaki ena nomu rogoca ka muria na ivakatakilakila vakayalo ni “Qaqarauni” sa biuta tu ena noda sala na Kalou kei ira na parofita.
Niu se cauravou, keitou dau draiva vakamatavuvale kosova na Veiulunivanua Vatuvatu kei Amerika me keitou laki sikovi ira na tubui keitou. E tekivu yani na gaunisala ena veivanua bucabuca veikau lalai, ka cabeta yani na veidelana robota tu na veipaini, qai yacova yani na vanua veivuni asipeni kei na vanua veico ena dela ni ulunivanua ka leka ga na mata ni da raica yani.
Ia na gaunisala totoka oqo e sega ni taqomaki vinaka sara. Na iwase levu ni gaunisala e ta wavokita na yasa ni ulunivanua. Me ra taqomaki kina na dauveilakoyaki, era tara na dauta gaunisala na bai ka biuta na ivakatakilakila ka volai kina “Qarauna: Vatu dau Lutu Mai.” Keitou raica e levu sara na vuna e biu tu kina na ivakasala ni qaqarauni oqo. Era kabuwacara tu ena boto ni uciwai maca mai ra na vatu kei na tiki ni devo lelevu. Ena so na gauna, keitou raica na icaca ni motoka ena boto ni ulunivanua, na kedra ivakaraitaki rerevaki na draiva era a sega ni qaqarauni.
Bubului kei na Veiyalayalati ni Matabete
Kemuni na taciqu, o kemuni yadua o ni sa cakava, se o ni na qai cakava ena dua na gauna ga oqo, na bubului kei na veiyalayalati ni Matabete i Melikiseteki.1 Ena veiyalayalati oqori e davo koto kina e dua na ilakolako lagilagi ka tekivu ena noda ciqoma na matabete lailai kei na matabete levu, ka qai toso yani ena kena qaravi vakavinaka na noda ilesilesi, ka qai kaba cake tikoga ki na nona veivakalougatataki cecere duadua na Kalou, me yacova ni da sa ciqoma na “ka kecega sa tu [vei] Tamaqu.”2
Na disaina yalomatua ni gaunisala vakaselesitieli sa biuta tale toka ga na veiivakatakilakila ni qaqarauni me baleta na noda ilakolako. Na bubului kei na veiyalayalati ni matabete oqo e tiko kina na ivakasala titobu oqo: “Ia au sa vakarota mo dou qarauni kemudou.”3
Na cava beka na vuna e vakaroti keda kina na Kalou meda qaqarauni? E kila o Koya ni tiko dina o Setani4 ka vinakata me dreta sobu na yaloda ki na ikeli ni rarawa kei na yaluma tawamudu.5 E kila tale tiko ga na Kalou ni tiko voli e lomadra na matabete na “itovo vakayago”6 “ka rawa ni ra lakosese.”7 O koya oqo, era sa sureti keda kina na parofita meda “luvata tu na tamata makawa”8 ka ni “sai Karisito dou sa vakasulumi kemudou kina”9 ena vakabauta, veivutuni, cakacaka vakalotu ni veivakabulai, kei na bulataki ni kosipeli e veisiga.
Levea na Veika Rerevaki
Ni da cabeta tiko na sala ni matabete, ena rawa ni dretaki sobu na gonetagane kei na tagane yadua kevaka e sega ni qaqarauni. O ni sa bau vakidroataki ka vakararawataki ena nona lutu e dua na cauravou kilaitani, qai suka ga mai ena daukaulotu, iliuliu ni matabete dokai, se lewe ni matavuvale lomani?
Ena italanoa kei Tevita ena Veiyalayalati Makawa sa ivakaraitaki ni kaukauwa vakamatabete a vakararawataki vakalialia. E dina ga ni a vakadrukai Koliaci ena gauna ni gone ka bula savasava ena vica vata na itabagauna,10 na parofita-tui oqo a se rawarawa tu ga na nona yavalati vakayalo. Ena gauna bibi o ya a raica kina mai na nona dela ni vale ni sili tiko na marama totoka o Pacisepa, a sega na dauveitaqomaki e tu voleka me kailavaka, “Qarauna, Tevita, tamata lialia!” Na nona sega ni qarauni koya11 ka muria na veivakauqeti ni Yalotabu 12 a vakavuna na yali ni nona matavuvale tawamudu.13
Kemuni na taciqu, kevaka e rawa me kuitaki tani mai na sala ni bula vakacerecerei o Tevita na qaqa, e rawa vakacava ni da levea na ka vata ga a yaco o ya?
Na bai drua ni saumaki mai vakatitobu kei na isema qaqaco vinaka ni matavuvale ena veivuke meda toka dei kina ena sala cecere vakalomalagi.
Ni kila tu na veika oqo, sa dau sereka mai o Setani na vatu lelevu me voroka na saumaki mai ka basuraka na matavuvale me butukosova na noda sala ni matabete. Eda vakavinavinaka, ni sa biuta tu o Jisu Karisito kei ira na Nona parofita na ivakatakilakila ni “Qaqarauni” e gaunisala. Era vakasalataki keda e veigauna me kakua na dokadoka de na veirawai na vere14 kei na ramusu vakamatavuvale ena ivalavala ca me vaka na cudru, kocokoco, kei na dodomo ca.
E vakasalataka o Mosese, ena dua na gauna makawa sara, “Mo ni qarauni kemuni de ko ni guilecavi Jiova.”15 Ena noda vuravura totolo ka sinai kina na ivalavala ni veivakamarautaki, o ira na tamata sa dau totolo nodra “guilecava na Turaga , … ka kitaka na ivalavala ca, ka muria na tevoro.”16
Vakatitobutaka na Saumaki Mai ka Vaqaqacotaka na Matavuvale
Meda toka dei ena sala ni matabete ena loma ni sisi ni veivakatovolei, meu vakananuma tale vei keda e ono na ivakavuvuli taumada ka na vakatitobutaka na saumaki mai ka vaqaqacotaka na matavuvale.
Matai, na masu wasoma e dolava na katuba ni veivuke vakalou me “kakua ni rawai iko ko Setani.”17 Ena veigauna kece e vakayadrati keda kina na matabete ko Jisu meda “qarauna, ni sa segata ko Setani me sivitaki [iko],” sa vakamacalataka ko Koya na masu me icoqa ni veitemaki.18 E vakavuvulitaka o Peresitedi Thomas S. Monson: “Kevaka e dua vei keda e bera na nona muria na ivakasala ni dau masu wasoma, e sega tale ni dua na gauna vinaka meda tekivu kina mai na gauna oqo. … Sa ituvaki cecere vua e dua na tamata na nona tekiduru ka masu.”19
Karua, e semati keda vua na Kalou na noda vulica na ivolanikalou makawa kei na kena ena gauna oqo. Sa vakasalataki ira na lewe ni Lotu na Turaga “mera qaqarauni ni ra sa rogoca na vosa ni Kalou mera vakabauta ka muria sara, mera kakua ni vakawaletaka ni ra na cudruvi kina, io era na tarabe ka bale.”20 Meda levea na veivakacacani vakaturaga oqo, sa dodonu meda wilika vagumatua na ivolanikalou ka vakakina na mekasini ni Lotu kei na mataveilawa eso ka rawa kina ni da “vakasalataki ena dua na sala titobu yadua mai vei ira na nona parofita digitaki [na Turaga].”21
Katolu, na noda vakaivotavota kilikili kaya na veicakacaka vakalotu e vakarautaki keda meda taura “na Yalo Tabu me dusimaki [keda].”22 Ena gauna e veivakasalataki kina na Turaga, “Dou qarauni kemudou vinaka mo dou kakua ni vakaisini,” Sa yalataka o Koya ni na sega ni vakakina kevaka eda “gadreva sara … na isolisoli vinaka kecega” ni Yalotabu.23 Na noda vakayagataka ena bula kilikili na sakaramede e veimacawa eda sa rawata kina na lewenilotu “ka me tiko ga kei ira na nona Yalotabu.”24 Ena sokalou ena valetabu ena rawa kina ni da “vakasinaiti ena Yalo Tabu.”25
Kava, e uto ni saumaki mai ni tamata yadua kei na isema vakamatavuvale na ivakaraitaki ni loloma dina. A dusimaka o Penijamini na Tui,” Mo ni qarauna mo ni kakua ni vakarorogo ki na yalo ca ka ni na yaco kina na veileti ena kemuni maliwa.”26 Kakua ni guilecava ni o Setani sa ikoya na “vu ni veileti”27 ka vakasaqara na lewe ni matavuvale mera “veileti ka veivala.”28 Kemuni na taciqu, kevaka eda veivakalolomataki e lomada, ena vosa, se e yagodra na lewe ni noda matavuvale, sa na muduki na noda kaukauwa vakamatabete.29 Digitaka mo lewa na cudru. O ira na lewe ni matavuvale e dodonu mera rogoca na veivakalougatataki mai gusuda, ka sega ena vosa ni cudru. E dodonu meda veivakatataki ena veivakauqeti wale ga kivei ira tale eso, vosota vakadede, yalomalua, na yalomalumalumu, na loloma sega ni veivakaisini, kei na loloma cecere.30
Kalima, na muri ni lawa ni ikatini e tiki yaga bibi ni vakabauta kei na duavata ni matavuvale. Baleta ni dau vakayagataka o Setani na yalokocokoco kei na vaqarai ni iyau me kuitaki ira tani kina na veimatavuvale mai na sala cecere vakaselesitieli, sa vakasalataki keda kina o Jisu, meda “Qarauna na yalokocokoco.”31 Ena tarovi na kocokoco ni da tuvalaka na veika eda rawata mai, sauma vakadodonu na nomu ikatini kei na isolisoli ni lolo, tuva na vakayagataki ilavo e gadrevi, levea na dinau sega ni yaga, mamaroroi me baleta na veisiga ni mataka, ka yaco meda bula rawati keda vakayago. Na nona yalayala na Turaga vei keda, “Ia dou vakasaqara taumada na matanitu ni Kalou, kei na nona yalododonu; ia ena soli me kena ikuri vei kemudou na ka kecega oqo.”32
Kaono, na bulataki ni taucoko ni lawa ni tiko savasava ena kauta mai na yalodei meda tu “ena iserau ni Kalou” ka me “tudei tu ga me tawamudu”33 na noda veitokani kei na Yalo Tabu. O Setani sa bololaka tiko na ivalavala dodonu kei na bula vakawati ena vuqa na ivakavuvuli ka vakadonui kina ivalavala ni bula vakasisila. Ena gauna e vakasalataki ira kina na dau veidauci na Turaga mera “liaci ira mada ka veivutuni kusa rawa,” Na nona ivakamacala e kovuta na ivalavala vakayago ni veidauci ka tara yani na vakanananu ca a liu mai.34 Era sa dau vosa vakavuqa ka vakamatata na parofita kei ira na iapositolo ni gauna oqo me baleta na matetaka ni iyaloyalo kei na ivola vakasisila. A vakavulica o Peresitedi Gordon B. Hinckley: “[Na iyaloyalo vakasisila] e sa vaka e dua na cagilaba, e vakarusai ira na tamata yadua kei na matavuvale, ka vakacacana vakadua sara na ka a taucoko tu ka talei. … Sa kena gauna oqo vua e dua vei keda e se vakayacora tiko me dro tani mai na ivesu butobuto oqo.”35 Kevaka o sa temaki mo voroka na lawa ni tiko savasava ena kena ivalavala cava ga, muria na ivakaraitaki nei Josefa mai Ijipita ka a “dro, ka curu yani ki tuba.”36
Na ono na ivakavuvuli taumada oqo ena vukei kemuni na matabete mo ni tomana cake na ilakolako ena sala ki lomalagi ka taqomaki vinaka ena maliwa ni bai vakayalo ni saumaki mai vakatamata yadua kei na veimaliwai vakamatavuvale. Kemuni na cauravou, nomuni talairawarawa ki na veivakavuvuli oqo ena vakarautaki kemuni ki na veiyalayalati ni valetabu, veiqaravi vakadaukaulotu tudei, kei na vakamau tawamudu. Kemuni na turaga vakawati kei na tama, ni bulataki na ivakavuvuli eso oqo ena rawa kina vei kemuni mo ni vakatulewa vakadodonu ena nomuni veivale, ka mo ni iliuliu vakayalo ena nomuni matavuvale, ka nomuni itokani vakatautauvata na watimuni.37 Na sala ni matabete sa ilakolako vakasinaiti ena reki.
Tikoga ena Sala ni Matabete
Me lesuvi tale na veika au sotava niu se cauravou, au nanuma e dua na itatakoso ena Ulunivanua Veivatu. Ni sivi e dua na ivakatakilakila ni “Qarauna: Vatu dau Lutu Mai,” qai raica o tamaqu ni tautiko e gaunisala e matai keitou na qereqere. A vakamaluataka sara o koya na motoka ka voleka sara ni tu vakadua ena gauna vata oqori e cawi volekati keitou kina e dua na vatu vaka na polo ni basketbol na kena levu. A waraka o Ta me oti na qera ni vatu ni bera ni qai toso tale. Na tudei toka ni matai tamaqu kei na totolo ni nona ivukivuki a rawa kina ni keitou yaco bula ki na vanua keitou lako tiko kina.
Kemuni na taciqu e segata o Setani me “rawai ira na tamata ka vakarusai ira sara.”38 Kevaka sa kuitaki tiko na yalomu ki na dua na bati ni barinisavu vakayalo, tu vakadua ena gauna oqo ni se bera ni o lutu, ka gole donu tale.39 Kevaka o vakila ni sa voca tu na yalomu ena boto ni dua na qakilo ka sega ena dela ni sala vakamatabete baleta ni o a vakawalena na ivakatakilakila ni “Qaqarauni” ka ivalavala ca, au vakadinadinataka ena veivutuni dina sara kei na kaukauwa ni nona veisorovaki o Jisu Karisito, sa rawa ni o laveti cake kina ka vakalesui tale ki na nona sala cecere vakalomalagi na Kalou.40
E vakavuvulitaka o Jisu, “Dou qarauni kemudou mai na … veivakaisini.”41 Kevaka o sega ni kilikili tu mo veiqaravi vakamatabete, yalovinaka ka sotava na nomu bisopi, o koya e rawa ni vukei iko mo veivutuni. Yaloqaqa e dina ni sa vakadeitaka na iVakabula, “Mo dou qarauni kemudou …, ka muduka sara na nomudou ivalavala ca,”42 E yalataka talega o Koya, “Koi au na Turaga, au sa vosota na nomudou ivalavala ca. … Dou lako yani ka kakua ni ivalavala ca tale.”43
Au sureta kina na gonetagane kei na tagane vakayadua mo ni tikoga ena sala ni matabete ena nomuni vakatitobutaka na nomuni saumaki mai ka vaqaqacotaka na nomuni matavuvale. Na masu, ivolanikalou, kei na cakacaka vakalotu e vakatitobutaka na saumaki mai. Na loloma, ikatini, kei na ivalavala savasava e vaqaqacotaka na matavuvale. Levea na veika rerevaki ena nomu rogoca ka muria na ivakatakilakila vakayalo ni “Qaqarauni” sa biuta tu ena noda sala na Kalou kei ira na parofita. Segata mo muria na nona ivakaraitaki uasivi sara o Jisu Karisito, o koya a “mai vakatovolei ka sega ni rawai.”44
Au yalataka kevaka era rokova na veiyalayalati ni matabete na tagane “mo dou qarauni kemudou,”45 sa rawa ni vakadeitaki vei keda kei na noda matavuvale ni da na yacova bula yani ena mamarau na noda iyacoyaco vakacerecerei ena matanitu selesitieli. Au vakadinadinataka ena yaca tabu i Jisu Karisito, emeni.
Vakaraitaka na Veiyavuduri
-
1. Raica na Vunau kei na Veiyalayalati 84:33–44.
-
-
-
4. Raica na Josefa Simici—Ai Tukutuku 1:16; raica talega na Mosese 1:12–22.
-
5. Raica na Ilamani 5:12; raica talega na 2 Nifai 1:13; Ilamani 7:16.
-
6. Mosaia 3:19; raica talega na 1 Korinica 2:14.
-
7. “Come, Thou Fount of Every Blessing,” Hymns (1948), naba 70.
-
8. Raica na Kolosa 3:8–10; raica talega na Efeso 4:22–24.
-
9. Kalatia 3:27; raica talega na Roma 13:14.
-
10. Raica na 1 Samuela 13:14; 17:45–47 .
-
11. Raica na 2 Samuela 11:1–17.
-
12. “O na sega ni cakava e dua na cala levu ka sega mada ni vakasalataki ena veivakauqeti ni Yalotabu” (Boyd K. Packer, “iVakasala Vei Ira na iTabagone,” Liaona, Nove. 2011, 18).
-
13. Raica na Vunau kei na Veiyalayalati 132:39; raica talega na Bible Dictionary, “David.”
-
14. Raica na Vunau kei na Veiyalayalati 23:1; 25:14; 38:39; raica talega na Ezra Taft Benson, “Beware of Pride.” Ensign, Me 1989, 4–7.
-
15. Na iVakarua 6:12; raica talega Na iVakarua 8:11–19.
-
16. Alama 46:8.
-
-
18. Raica na Vunau kei na Veiyalayalati 52:12–15; raica talega na Luke 22:31–32; Alama 37:15–17; 3 Nifai 18:18–19.
-
19. Thomas S. Monson, “Come unto Him in Prayer and Faith,” Liaona, Maji 2009, 4.
-
20. Vunau kei na Veiyalayalati 90:5; raica talega na Vunau kei na Veiyalayalati 41:1, 12.
-
21. Gordon B. Hinckley, “Faith: The Essence of True Religion,” Ensign, Nove. 1981, 5.
-
-
23. Vunau kei na Veiyalayalati 46:8; raica talega na Efeso 4:14;Vunau kei na Veiyalayalati 52:14–16; Kolosa 2:8.
-
24. Moronai 4:3; Vunau kei na Veiyalayalati 20:77; raica talega na 3 Nifai 18:1–11.
-
-
26. Mosaia 2.32.
-
27. Raica na 3 Nifai 11:29–30.
-
28. Mosaia 4:14.
-
29. Raica na Vunau kei na Veiyalayalati 121:36–37; raica talega na Vunau kei na Veiyalayalati 63:61–63.
-
30. Raica na Vunau kei na Veiyalayalati 121:41–45.
-
31. Luke 12:15; raica talega na Vunau kei na Veiyalayalati 38:39.
-
32. Maciu 6:33; raica talega na 3 Nifai 13:33.
-
33. Vunau kei na Veiyalayalati 121:45–46; raica talega na Vunau kei na Veiyalayalati 67:11; Mosese 1:11.
-
34. Raica na Vunau kei na Veiyalayalati 63:14–16; raica talega na Maciu 5:27–28; 3 Nifai 12:27–30.
-
35. Gordon B. Hinckley, “E Dua na Ca Rerevaki ena Keda Maliwa,” Liaona, Nove. 2004, 59, 62; raica talega na Dallin H. Oaks, “iYaloyalo Vakasisila,” Liaona, Me 2005, 87–90; Jeffrey R. Holland, “Place No More for the Enemy of My Soul,” Liaona, Me 2010, 44–46.
-
36. Nai Vakatekivu 39:12.
-
37. Raica na iVoladusidusi 2: Veiliutaki ena Lotu (2010), 2.3.
-
38. Vunau kei na Veiyalayalati 10:27; raica talega na 1 Pita 5:8.
-
39. Raica na Vunau kei na Veiyalayalati 3:9–10; 1 Korinica 10:12–13; 2 Pita 3:17.
-
40. Raica na Alama 13:27–29; Vunau kei na Veiyalayalati 109:21.
-
41. Luke 12:1; raica talega na Vunau kei na Veiyalayalati 50:6–9.
-
-
-
44. Vunau kei na Veiyalayalalti 20:22; raica talega na Iperiu 2:17–18; 4:14–16.
-
45. Vunau kei na Veiyalayalati 84:43; raica talega Na iVakarua 4:9; Mosaia 4:29–30.